Ferdinando II Naplez - Wikipedia\nFerdinando II Naplez\nRitratto di cavaliere (Poltred ur marc'heg), a vije Ferrandino, gant Vittore Carpaccio.\nFerdinando II d'Aragona pe Ferdinando II di Napoli, lesanvet Ferrandino, pe Ferdinant II Naplez (1469- 1496), a voe roue Naplez goude dimeziñ d'he moereb (yaouankoc'h) Giovanna d'Aragona, pe Janed Naplez (1478-1518). Mab bastard da Alfonso II Naplez, roue Naplez, ha da Ippolita Maria Sforza e oa.\nDilezel e garg a roue a reas e dad hag eñ an hini a voe lakaet da roue en e lec'h. Ken enebet e oa ar bobl ouzh e dad-kaer Ferdinando Iañ Naplez, hag ouzh e dad Alfonso II Naplez kemend-all, ma ne gare ket anezhañ ivez. Splann e voe kement-se pa deuas ar C'hallaoued er vro: prest e oa an noblañs koulz hag an arme hag ar bobl da sujañ kenkent d'ar roue gall Charlez VIII.\nAloubet e voe kêr Naplez d'an 22 a viz C'hwevrer 1495. Met buan e voe kavet kalet rogoni ar C'hallaoued ha treiñ a reas ar bobl en o enep. En em sevel a reas tud Naplez ha kaset e voe ar C'hallaoued kuit. Neuze e voe galvet ar roue yaouank en-dro, a oa repuet en enez Ischia.\nPrestik goude e varvas Ferdinando en 1496, hag eñ 26 vloaz.\nDigant e bried ha moereb Janed Naplez n'en doa bet bugel ebet. Hi ne addimezas ket.\nE eontr Federico Iañ Naplez a renas war e lerc'h.\nAdtapet diwar « https://br.wikipedia.org/w/index.php?title=Ferdinando_II_Naplez&oldid=1922348 »\nKemmoù diwezhañ degaset d'ar bajenn-mañ d'an 1 Gen 2022, da 13:41.


Buhez ar Sent/1912/Klara Montefalko - Wikimammenn\nBuhez ar Sent/1912/Klara Montefalko\n◄ Hyasent Klara Montefalko Loeiz ►\nNe veve nemet diwar bara ha dour, a gemere eur wech bemde ; kastizan a rê he c’horf gant eur gouriz-reun, ha bep noz en em skourjeze betek ar gwad. Bep bla, e veze gwasket gant klenvejou bras ; alïes e veze skoet gant an diaoulou. Ken bras oa he c’harante evit ar beorien, ma wiskas eun niver bras aneze, ha ne deuas ket unan da skei war dor he manati hep kaout an aluzen.\nAdtapet diwar « https://br.wikisource.org/w/index.php?title=Buhez_ar_Sent/1912/Klara_Montefalko&oldid=38137 »\nKemmoù diwezhañ degaset d'ar bajenn-mañ d'an 4 Gou 2012, da 10:27.


Stefano Rosselli, markiz del Turco a zo bet ganet d'ar 27 a viz Gouere 1877 e Firenze (Italia) ha marvet d'an 18 a viz Eost 1947.\nStefano Rosselli del Turco, tro 1907\nMestrc'hoarier ha kazetennour echedoù italian .\nE 1911 e krouas e Firenze ar gazetenn L'Italia Scacchistica; ren a reas ar gazetenn adalek 1911 betek 1916 hag adalek 1924 betek 1943. Embannet e vez c'hoazh. Ar gazetenn echedoù koshañ eo en Italia.\nDont a reas da vezañ Mestr e 1900 ha Mestr Etrebroadel (Kevre Bedel An Echedoù- FIDE) e 1950.\nDiv wezh e voe trec'h e Kampionad Italia, e 1923 ha 1931. Trec'h e voe en ur yoc'h tournamantoù broadel adalek 1920 betek 1941. Adalek 1927 betek 1937 e c'hoarias gant skipailh broadel Italia e pemp Olimpiad.\nE 1925, e Tournamant Etrebroadel Baden-Baden (Alamagn), e voe trec'h en ur bartienn a-enep d'ar Mestr Meur Etrebroadel alaman Tarrasch ha gober a reas ur bartienn nul (1/2 - 1/2) a-enep d'ar Rusian Alec'hin hag a zeuas da vout kampion ar bed da c'houde.\n1. Mf3 Mf6\n4. Fg5 Mbd7\n5. e3 Fe7\n6. Mbd2 Me4\n7. Fxe7 Dxe7\n8. Mxe4 dxe4\n9. Md2 f5\n10. f3 exf3\n11. Dxf3 O-O\n12. O-O-O e5\n13. Dg3 f4\n14. exf4 exd4\n15. Mb3 c5\n16. Fd3 Dd6\n17. Thf1 Mf6\n18. Dh4 Fd7\n19. Md2 Tae8\n20. Mf3 Fc6\n21. Me5 Fe4\n22. Fxe4 Mxe4\n23. Tf3 De7\n24. De1 Md6\n25. Da5 b6\n26. Dd2 De6\n27. b3 Mf5\n28. Dd3 Me3\n29. Td2 Df5\n30. Dxf5 Txf5\n31. h3 Mxg2\n32. Txg2 Texe5\n33. Txg7+ Rxg7\n34. Tg3+ Rf6\n35. fxe5+ Rxe5\n36. Tg2 Tf3\n37. Th2 Rf4\n38. Te2 Te3\n39. Tf2+ Re4\n40. Tf7 Rd3\n41. Rb2 Txh3\n42. Txa7 Th2+\n43. Ra3 Rc3\n44. Td7 d3\n45. Ra4 d2\n46. Rb5 Th6 0-1\nStefano Rosselli del Turco - Aleksandr Alec'hin (Baden-Baden, 1925)\n44.b7 Fxb7 1/2-1/2\nDavide Marotti, Sfida Rosselli - Marotti per il campionato scacchistico italiano, Napoli, 15-28 aprile 1923, Embannadurioù L'Ancora, Viareggio, 1923.\nAdtapet diwar « https://br.wikipedia.org/w/index.php?title=Stefano_Rosselli_del_Turco&oldid=1700987 »\nDernière modification le 30 Ebr 2016, à 11:57\nKemmoù diwezhañ degaset d'ar bajenn-mañ d'an 30 Ebr 2016, da 11:57.


Karadon - Wikipedia\nKartenn lec'hiañ Karadon e Kernev-Veur\nKaradon (LFE: [kara:dɔn], Caradon e saozneg) a oa ur rannbarzh a Gernev-Veur ennañ en tu-hont da 80 gêriadenn isrannet e 41 parrez war gorread 664,39 km². E 2005 e oa 82.100 a dud o vevañ eno. E Lyskerrys edo ar greizenn velestradurel.\nKelliwik, Lyskerrys, Logh, Essa ha Penntorr e oa ar c'hêrioù pennañ.\nKrouet e oa bet ar rannbarzh d'ar 1añ a viz Ebrel 1974 pa oa bet enteuzet kumunioù Lyskerrys hag Essa gant Rannbarzhoù War-ar-maez Logh ha Penntorr ha gant Rannbarzh War-ar-maez Lyskerrys ha Rannbarzh War-ar-maez Lannales. Mont a reas da get d'ar 1añ a viz Ebrel 2009, kendeuzet ma voe, evel Distrigoù all Kernev-Veur, gant ar C'huzul-Kontelezh da sevel a-gevret hiviziken Kuzul Kernev-Veur.\nAdtapet diwar « https://br.wikipedia.org/w/index.php?title=Karadon&oldid=1849204 »


Eil quevren - Ar c’henta Chabistr varnuguent - Wikimammenn\nEil quevren - Ar c’henta Chabistr varnuguent\nYouen-Yan-Lois Derrien, 1779-1792 (?) (p. 145-148)\n◄ An uguentvet Chabistr. Penaus e tleer mont alies da gommunia Ar c’henta Chabistr varnuguent. Penaus e tleer en em dispos da Gommunia AR c’henta Chabistr. Var ar choas pehini a dleer da ober e quènver an exerciç eus vertuziou ►\nPenaus e tleer en em dispos da Gommunia.\nCOmmancit d’an nos diaguent d’en em brepari d’ar Gommunion santel dre gals a aspirationou hac a actou a garantez en andret hor Salver, oc’h en em denna un nebeut abretoc’h da gousquet, evit ma c’hellot ivez sevel mintinoc’h. Mar diunit en nos, carguit neuse-souden ho calon hac ho quenou eus a ur goms bennâc a c’huez-mad, evit dre ar voyen-se ma vezo parfumet hoc’h ene da receo ar Pried divin pehini a veill endra ma zouc’h cousquet, hac en em brepar da zigaç deoc’h mil graç ha mil faveur, mar douch disposet eus ho costez d’o receo. Diouz ar mintin sivit gant ur joa bras o chortos an eür pehini a esperit da gaout en deiz-se ; ha pa viot bet o cofes, iit gant ur fizianç vras, mæs ive gant un humilite vras da guemeret ar bouet celestiel-se pehini a zeu d’ho mezur evit an immortalite. Ha goude ma ho pezo lavaret ar c’homsou santel-mâ varlerc’h ar Belec (Domine, non sum dignus ; Autrou, va Doue, ne doun quet dîn e c’hantreac’h em stomac, &c.) na remuit mui ho pen nac ho musellou nac evit pidi nac evit huanada, mæs o tigueri honestamant ha modest ho quenou, hac o sevel ho pen quemerit ha ma e ret evit ma vezo commod d’ar Belec ho communia ha guelet petra a ra, recevit leun a feiz, a esperanç hac a garantez an hini pehini, pe da hini , pe dre hini, ha p’evit hini e credit, e c’hesperit hac e quirit. O Philotee, en em imaginit penaus, evel ma teu ar venanen, goude beza destumet divar ar boquejou ar gliz eus an Eê hac ar suc dilicat eus an douar, d’e chench e mel ha d’e gaç d’e c’hest ; toudememes e teu ar Belec, goude beza quemeret divar an Auter Salver ar bed, guir Map da Zoue ha guir Map d’ar Verc’hes, pehini evel ur boquet a so sortiet eus a zouar hon humanite, e teu ar Belec, a lavaràn, d’e lacât evel ur bouet douç en ho quenou ha diabarz ar guest eus ho corf. Goude ma ho pezo-èn recevet, excitit ho calon da zont da ober homaich d’ar Roue-se a silvidiguez. Tretit gantâ eus hoc’h afferou interieur, considerit-en diabarz enoc’h, eleac’h ma zeo en em lequeat evit hoch eürusdet ; erfin grit dezâ un diguemer ar guella a vezo possibl deoc’h hac en em gomportit en hevelep-fæçon ma c’hanavezzot en hoc’h oll actionou penaus ema Doue gueneoc’h.\nHoguen pa na ellot quet caout ar mad-se da gommunia realamant en Oferen santel, communiit da viana a galon hac a speret, oc’h en em unissa dre un desir ardant gant hor Salver. Hoc’h intantion vras er Gommunion a dle beza d’en em avanç, d’en em fortifia ha d’en em gonsoli e carantez Doue ; rac receo a dleit evit ar garantez ar pez so roet deoc’h dre garantez hepquen. Non, hor Salver ne ell beza consideret en action ebet carantezussoc’h na tenerroc’h eguet houmâ, pe en hini e teu ec’his pa lavarret d’en em neantissa ha d’en em renta e bouet evit antren en hon eneou hac en em unissa interieuramant gant hor c’halon ha gant hor c’horf.\nMar goulen an dut monden ouzoc’h perac e communiit quen alies ? livirit penaus er grit evit disqui caret Doue, evit en em burifia diouz hoc’h imperfectionou, evit en em zilivra diouz ho miseriou, evit en em gonsoli en hoc’h afflictionou, evit en em souten en ho sempladureziou : livirit dezo penaus e tle daou seurt tud mont alies da gommunia : da guenta ar re barfet abalamour ma o deffe ur fazi bras o chom hep tostaat ouz ar sourcen a berfection, pa zint disposet mat ; d’an eil ar re imparfet, evit gallout justamat erruout er berfection : ar re gre evit na zuint quet da veza sempl ; hac ar re sempl evit ma tuint da veza cre ; ar re glàn evit ma vezzint yac’h, hac ar re yac’h evit na zuint quet da glènvel ; ha penaus evidoc’h-hu, ec’his ma zouc’h imparfet, sempl, ha clàn, hoc’h euz izom da gommunica alies gant Jesus-Christ, pehini e ho perfection, ho nerz hac ho medecin. Livirit dezo penaus ar re pere n’o deveus quet cals eus a afferou ar bed a dle Communia alies, abalamour ma o deveus ar gommodite a guemense, hac ar re pere o deveus cals eus a afferou ar bed a dle ober ivez, abalamour ma o deveus necessite a guemense ; hac an hini pehini a labour cals hac a so carguet a boaniou a dle ive dibri alies eus ar bouet divin-mâ. Livirit dezo penaus e recevit alies ar Sacramant santel evit disqui e receo ervat : abalamour na reer nemeur ervad un action, pe da hini n’en em exercer quet alies. Communiit alies, Philotee, ha liessa ma ellot gant avis ho Tad spirituel ; ha credit din-me ar gadoun a zeu da veza guen var certen meneziou er goan, abalamour na velont ha na zebront nemet an erc’h ; ha toudememes oc’h adori, hac o tibri alies ar guenet, ar vadelez hac ar burete memes er Sacramant divin-mâ e teuot da veza caer, da veza mad ha da veza pur meurbet.\nAdtapet diwar « https://br.wikisource.org/w/index.php?title=Eil_quevren_-_Ar_c’henta_Chabistr_varnuguent&oldid=124964 »


Buhez ar Sent/1912/Euzeb - Wikimammenn\nBuhez ar Sent/1912/Euzeb\n◄ Yan Diarc’hen Euzeb Mari an Ele ►\nLojan a reas, da gentan, en ti eur c’hristen mat, e hano Jozef ; sant Epiphan ha meur a hini-all eus e vignoned a deuas di d’e welet. Kannaded a deuas ive eus a Verseil da zigas d’ezan peadra da vevan. Ne oa ket evit miret neuze ouz e zaerou da redek, pa glevas an evoa e bobl kasoni ouz an herezi, hag e talc’he da zenti ouz ar veleien a c’houarne en e blas.\nDa varo Jozef, an Arianed a wall-gasas an eskob santel muian m’halljont. Hen prizonian rejont en eun toull-ti, bec’h d’ezan finval ebarz, ha difenn a rejont ouz e vignoned mont war e dro. Ac’hane, Euzeb a skrivas eul lizer eus ar re gaeran, hag a zo deut betek ennomp, da bedi e bobl da chom bepred start er fe, daoust da bep tra.\nPrest goude, e enebourien a gasas anezan d’ar C’happados, hag ac’hane e oe stlejet d’an Thebaïd. Da varo Konstans (361), e c’hallas, erfin, dizrei d’e eskopti. An Itali a-bez, eme sant Jerom, a ziwiskas he dilhad kanvou hag a gemeras he dilhad kaeran evit mont da benn hent d’ezan.\nSant Hiler, eskob Poitiers, hag hen, a labouras neuze o-daou, gwellan m’halljont, da zispenn geier an Arianed.\nEuzeb a varvas an de kentan a viz eost. E ouel zo laket ar 15 a viz kerdu ; iliz-veur Verseil a vir e relegou gant enor.\nTrubuilhou ar vue\nI. — Red eo bezan en gortoz aneze.\nBue an den, war an douar-man, a zo eur stourmad hep paouez. Evel bleuniou ar mêziou, e tigor da zav-heol, hep gouzout petra zigouezo ganti epad an de.\nNag a dreo n’omp ket en gortoz aneze hag a sko ac’hanomp ! Nag a ankeniou, nag a zrein !\nPa vezomp oc’h ober evit ar gwellan, e kaver e reomp evit ar fallan, hag e vezomp gwasket alïes gant ar re a oa eun dever evite bezan a-du ganimp.\nRed eo bezan en gortoz eus an trubuilhou-ze.\nII. — Red eo kaout kalon d’o gouzanv.\nJezuz-Krist a c’houlennas digant e Dad pellât dioutan, ma oa posubl, kalur c’houero e Basion. Natur eo d’an den tec’hel diouz ar boan. Abalamour da ze, pa vezomp glazet, ha pa bign ar boan betek hon c’halon, e tleomp sevel hon c’halon betek Doue, ha neuze ne fallgaloner ket ; nerz a ve da vont adarre.\nIII. — Trubuilhou ar vue o deus o zalvoudegez.\nAn den n’en deus bet poan ebet war an douar-man ne vezo nemet eur bugel epad e vue : an den n’eo den anez kaout poan.\nTrubuilhou ar vue a lak ac’hanomp da gaout nebeutoc’h a garante evidomp hon unan ha nebeutoc’h a fizianz en hon gouiziegez hon unan. Ma c’houzanvomp aneze a galon vat, abalamour da Zoue, e teufont da vezan, pep-hini aneze, ken alïes a vleunien a gemero an ele da vlansoni kurunen hon gloar er baradoz.\nAdtapet diwar « https://br.wikisource.org/w/index.php?title=Buhez_ar_Sent/1912/Euzeb&oldid=38409 »\nKemmoù diwezhañ degaset d'ar bajenn-mañ d'an 9 Gou 2012, da 10:09.


Logo ar Massachusetts Institute of Technology Press\nAn MIT Press zo un ti-embann skolveuriek liammet ouzh ar Massachusetts Institute of Technology (MIT) e Cambridge, Massachusetts (Stadoù-Unanet Amerika).\nOrin an MIT Press a zo er bloavezh 1926 pa voe embannet gant an MIT un heuliad lennadurioù anvet Problems of Atomic Dynamics diwar prezegennoù roet gant ur fizikour alaman deuet da vezañ Priz Nobel, Max Born.\nStal levrioù e-pad ur brezegenn e 2008\n6 vloaz war-lerc'h, e 1932, e oa bet savet un ti-embann gwirion gant an MIT. Anvet e oa Technology Press. An ti-embann a oa bet savet gant James R. Killian, Jr., hag a oa pennrener kazetenn skolidi an MIT d'ar mare-se hag a voe prezidant ar skol goude-se.\nAdtapet diwar « https://br.wikipedia.org/w/index.php?title=MIT_Press&oldid=1809587 »\nDernière modification le 31 Her 2018, à 03:19\nKemmoù diwezhañ degaset d'ar bajenn-mañ d'an 31 Her 2018, da 03:19.


1 Antreal a ra adarre er zinagogenn. Bez’ e oa eno eun den gand eun dom dizehet. 2 E spia a reent : daoust hag edo o vond da barea da zevez ar zabad ? Ha kement-se evid e damall.\n3 Lavared a ra d’an den dizehet e zorn : « Sav er hreiz ! » 4 ha dezo : « Daoust hag aotreet eo, d’ar zabad, ober ar vad pean droug, savetei eur vuhez pe he laza ? » Tevel a reent.\n5 Selled a ra outo tro-war-dro, gand kounnar, mantret gand o halonou kaled. Hag e lavar d’an den : « Astenn da zorn ! » E astenn a ra, ha pareet eo an dorn. 6 Eet er-mêz, e talh ar farizianed kuzul dioustu gand an heriodianed, a-eneb dezañ, evid e gas da goll.\nParea a ra eur bern tud\n7 Jezuz en em denn war-zu ar mor, gand e ziskibien. Mond a ra d’e heul eur mell engroez euz Bro-Halile. Hag euz Bro-Jude, 8 euz Jeruzalem, euz an Idume, euz an tu all d’ar Jourdan, euz tro-war-dro Tir ha Sidon, e teu eur bern tud davetañ, goude beza klevet ano euz ar pez a ra.\n9 Lavared a ra d’e ziskibien ma vo eur vagig dalhet dezañ, en abeg d’an engroez, evid na vo ket gwasket ganto. 10 Rag parea a ra kalz anezo, ken e kouezont wamañ, evid ma vo touchet outañ gand an oll re o-doa poaniou. 11 Ar sperejou dihlan, p’e welont, a gouez dirazañ hag a youh, en eur lavared : « Mab Doue out-te ! » 12 O skandala groñs a ra, evid na vo ket diskuliet ganto.\nDibaba a ra an daouzeg\n13 Pignada ra war ar menez, ha gelver en e gichenn ar re a felle dezañ : mond a reont davetañ. 14 Kemer a ra daouzeg anezo, evid ma vint gantañ ha ma vint kaset da brezeg 15 ha da gaoud galloud evid taoler an diaouled er-mêz.\n16 Ober a ra an daouzeg ; da Zimon e lak eun ano : Pèr ; 17 Jakez, mab da Zebede, ha Yann, breur da Jakez, ha lakaad a ra dezo eun ano : Boanergez, da lavared eo : Mibien-ar-Gurun ; 18 Andreo, Filip, Berteleme, Maze, Tomaz, Jakez, mab Alfe, Tade, Simon ar Hananean, 19 ha Judaz Iskariot, dres an hini e-neus e werzet.\nDiskianti a ra\n20 Ha dond a ra d’an ti. Ar boblad-tud en em vod adarre, ken ne hellont ket mui debri o bara. 21 O veza klevet ano euz an dra-ze, e teu e dud er-mêz evid paka krog ennañ, rag lavared a reent : « Diskianti a ra. »\nEur rouantelez disrannet\n22 Ar skriverien, ar re a oa diskennet euz Jeruzalem, a lavare : « Beelzeboul a zo gantañ ! Dre vestr an diaouled eo e taol-eñ an diaouled er-mêz. » 23 O gelver a ra davetañ, ha dre barabolennou e lavare dezo : « Penaoz e hell Satan taoler Satan er-mêz ? 24 Ma vez disrannet eur rouantelez enni heh-unan, ne hell ket ar rouantelez-se padoud. 25 Ha ma vez disrannet eun ti ennañ e-unan, ne hell ket an ti-ze padoud. 26 Ma ’n em zav Satan a-eneb dezañ e-unan, ha ma vez disrannet, ne hell ket padoud, med echu eo gantañ. »\nAn den krenv skrapet\n27 « Med ne hell den ebed antreal e ti eun den kreñv ha skrapa e vadou digantañ, ma ne liamm ket an den kreñv da genta. Ha neuze e skrapo e di.\n28 Amen, lavared a ran deoh : pardonet e vo pep tra da vibien an dud, ar pehejou, ar geriou disakr, kement ha ma tisakreint. 29 Med nep piou bennag e-eno disakret a-eneb ar Spered, an hini santel, n’eus pardon ebed evitañ e-doug ar beurbadelez, med kabluz eo gand eur pehed peurbaduz. » 30 En abeg ma lavarent : « Eur spered dihlan a zo gantañ. »\n31 Dond a ra e vamm hag e vreudeur. Chom a reont er-mêz ha kas kelou dezañ evid e helver. 32 Bez’ e oa eur boblad-tud azezet en-dro dezañ. Hag int da lavared dezañ : « Setu da vamm, da vreudeur ha da hoarezed, er-mêz, ouz da glask. »\n33 Respont a ra dezo en eur lavared : « Piou eo ma mamm ha ma breudeur ? » 34 Hag o selled tro-war-dro ouz ar re a zo azezet e kelh, e lavar : « Setu amañ ma mamm ha ma breudeur. 35 Nep piou bennag a ra bolontez Doue, hennez a zo breur, c’hoar ha mamm din-me. »\nN’eus den ebed hag a ve profet en e vro\n1 Mond a ra kuit alese ha dond d’e vro, gand e ziskibien d’e heul. 2 Erru eo ar zabad ha krogi a ra da gelenn er zinagogenn. Kalz selaouerien a zo souezet gantañ hag e lavaront : « Euz peleh ? Dezañ, kement-se ? Pebez furnez dezañ ! Hag ar burzudou brudet-se a zegouez dre e zaouarn ! 3 Ha n’eo ket hennez ar halvez, mab da Vari, eur breur da Jakez, Jozed, Simon ha Jud ? Hag e hoarezed, daoust ha n’emaint ket amañ en or hichenn ? « Bez’ e oa eur gwall-skoill evito.\n4 Jezuz a lavar dezo : « Ne vez eur profet heb enor nemed en e vro, e-touez e dud hag en e di. » 5 Ha ne bell ober burzud ebed eno, nemed evid eun nebeud tud vahagnet : lakaad a ra e zaouarn warno hag o farea. 6 Souezet e oa gand o diouer a feiz. Mond a ree dre ar hêriadennou tro-war-dro, en eur gelenn.\nKas a ra an daouzeg\n7 Gelver a ra an daouzeg dirazañ, ha krogi d’o has, daou-ha-daou : galloud a ro dezo war ar sperejou dihlan. 8 Kemenn a ra dezo chom heb kemer tra ebed evid an hent, nemed eur penn-baz : na bara, na bisah, nag arhant er gouriz, 9 med gand o zreid er zandalennou. Ha : « Na zougit ket diou dunikenn. »\n10 Lavared a ra dezo : « Peleh bennag ma antreit en eun ti, chomit ennañ beteg ma ’z eoh kuit alese. 11 Ma n’ho tegemerfent ket, e leh pe leh, ha ma n’ho selaoufent ket, it kuit alese, hejit ar boultrenn a-zindan ho treid, evel eun testeni dezo. »\n12 Mond a reont kuit ha prezeg evid ma cheñcho an dud o buhez. 13 Kalz diaouled a daolont er-mêz. Olevi a reont gand eoul kalz tud nammet, ha pareet int.\n« Ha bez’eo heman Yann bet adsavet ? »\n14 Ha kleved kelou a ra ar roue Herodez, rag brudet eo deut Jezuz da veza. Lavared a ra an dud : « Yann, ar badezour, a zo adsavet a-douez ar re varo : setu ma vez greet burzudou gantañ. »\n15 Re all a-vad a lavare : « Eliaz eo ! » Ha lod all : « Eur profet, evel unan euz ar brofeted. » 16 O kleved kement-se, e lavare Herodez : « An hini am-eus-me dibennet, Yann, eñ eo a zo adsavet. »\n17 Rag eñ, Herodez, e-noa lakeet paka krog e Yann, hag e liammet e-noa, en toullbah, en abeg da Herodiadez, gwreg e vreur Filip : dimezet e oa ganti. 18 Ha Yann a lavare da Herodez : « N’az-peus ket aotre da gemer gwreg da vreur ! »\n19 Herodiadez he-doa kas outañ : c’hoant he-doa d’e lakaad d’ar maro, med ne belle ket henn ober. 20 Rag Herodez a zouje Yann, hag o houzoud e oa-eñ eun den just ha santel, e warezi a ree. P’e gleve, e chome nehet, hag e zelaou a ree a-hrad-vad.\n21 Degouezoud a ra eun devez a-zoare : aoza a ra Herodez, d’e zeiz-ha-bloaz, eur pred evid e dud-veur, e ofiserien ha pennou-braz Bro-Halile. 22 Antreal a ra merh an Herodiadez-se, ha, goude beza dañset, he-deus plijet da Herodez ha d’e gouvidi. Lavared a ra ar roue d’ar plah yaouank : « Goulenn diganin ar pez az-peus c’hoant hag her roin dit. » 23 Ha toui a ra dezi : « Forz petra a houlenni diganin a roin dit, beteg eun hanter euz ma rouantelez. »\n24 Mond a ra-hi er-mêz ha lavared d’he mamm : « Petra a houlennin ? » Homañ a respont : « Penn Y ann, ar badezour. » 25 Dond a ra raktal, mall warni, daved ar roue, ha goulenn : « Me a fell din, emezi, e rofez din dioustu, war eur plad, penn Yann, ar badezour. »\n26 Glaharet-braz eo ar roue, med en abeg d’al leou ha d’e gouvidi, ne fell ket dezañ he diarbenn. 27 Kerkent e kas ar roue eur gward, o kemenn dezañ degas penn Yann. Mond a ra ha troha e benn, en toullbah. 28 Dougen a ra ar penn war eur plad hag e roi d’ar plah yaouank, hag ar plah yaouank e ro d’he mamm. 29 O veza klevet kelou, e teu e ziskibien da gemer e gorv ha d’e lakaad en eur bez.\nEn em voda a ra an ebestel\n30 An ebestel en em vod e-kichenn Jezuz. Diskulia a reont kement o-deus greet, hag ar pez o-deus kelennet. 31 Hag eñ da lavared dezo : « Deuit, c’hwi, en ho part hoh-unan, en eul leh digenvez, ha diskuizit eun tammig. » Rag niveruz eo an dud o vond hag o tond, heb dezo amzer da zebri zoken.\n32 Gand ar vag ez eont war-zu eul leh digenvez, en o fart o-unan. 33 Med gwelet int o vond kuit, ha kalz a zivin : war o zroad, euz an oll gêriou, e teredont di hag e tegouezont en o raog.\n34 O tilestra, e wel Jezuz eur boblad-tud niveruz. Fromet eo evito, beteg don e galon, dre m’emaint evel deñved heb mesaer. Krogi a ra d’o helenn, diwar-benn kalz traou.\n35 Ha dija ez a an eur e-biou. E ziskibien a zeu d’e gichenn hag a lavar : Digenvez eo al leh-mañ, ha dija e kresk an eur. 36 Kas-i kuit, evid ma ’z aint dre ar barkeier hag ar hêriadennou tro-war-dro da brena peadra da zebri. » 37 O respont dezo, e lavar-eñ : « Roit, c’hwi, peadra dezo da zebri. » Lavared a reont dezañ : « Ha mond a rafem da brena daou-hant dinerad bara ha roi dezo da zebri ? »\n38 Lavared a ra dezo : « Ped baraenn ho-peus ? It da weled ! » Hag o veza gouezet, e lavaront : « Pemp ! Ha daou besk ! » 39 Kemenn a ra dezo lakaad an oll dud da astenn, dre strolladou, war ar yeot glaz. 40 Astenn a reont, renkennad ha renkennad, dre gant ha dre hanter-kant.\n41 Hag o kemer ar pemp baraenn hag an daou besk, e save zellou war-zu an neñv. Benniga ha ranna a ra ar baraennou hag o roi d’e ziskibien, evid m’o zelvichint dezo. Hag an daou besk, o ingala a ra kenetrezo oll.\n42 Oll anezo a zebr beteg o gwalh. 43 Dastum a reont an tammou : daouzeg panerad leun ! Ha pesked ouspenn ! 44 Ar re o-doa debret ar baraennou a oa pemp mil gwaz anezo.\nWar ar menez : pedi a ra\n45 Ha kerkent eo rediet e ziskibien gantañ da bignad er vag ha da vond en e raog d’an tu all, e-kichenn Betsaid, e-pad ma kas-eñ an dud kuit. 46 Goude beza kimiadet diouto, ez a pelloh war ar menez da bedi.\n47 Deut an abardaez, ema ar vag e-kreiz ar mor, hag eñ e-unan-penn war an douar. 48 Gwelet int gantañ o poania da roeñvad, rag a-eneb dezo e oa an avel.\nWar-dro ar pevare beill euz an noz, e teu-eñ daveto, en eur vale war ar mor : c’hoant e-neus da dremen e-biou dezo. 49 Ouz e weled o vale war ar mor, e kredont ez eo eur spes hag e youhont : 50 rag e weled a reont oll, ha strafuillet int. Dioustu e komz-eñ ganto, en eur lavared dezo : « Fiziañs ! Me eo a zo. Bezit dizaon ! »\n51 Pignad a ra er vag en o hichenn ha tavet eo an avel. Sabatuet-braz int, enno o-unan. 52 Rag n’o-deus ket komprenet evid ar baraennou : kaledet a-vad eo o halonou.\n53 Echuet ganto an treiz, e touaront e Jennezaret : eno e aochont. 54 Pa zilestront, eo Jezuz anavezet dioustu gand an dud. 55 Bale a ra ar re-man dre ar vro penn-da-benn, ha krogi da zegas war o hravaziou ar re a ya fall ganto, d’al leh ma klevont ema-eñ ennañ. 56 Hag e peb leh ma tegouez ennañ : kêriadennou, kêriou pe barkeier, e lakont ar re nammet war ar plasennou. E aspedi a reont : netra nemed touch ouz pempill e zillad ! Hag an oll re a douche outañ a oa pareet.\n1 En em voda a ra en-dro dezañ ar farizianed hag eun nebeud skriverien, deut euz Jeruzalem. 2 Gweled a reont lod euz e ziskibien o tebri baraennou gand daouarn saotret, da lavared eo heb beza o gwalhet. 3 Rag ar farizianed hag an oll Juzevien ne zebront ket anez beza gwalhet o daouarn beteg an ilinou ; delher a reont an hengoun-ze euz ar gozidi. 4 Ha pa zistroont euz al leurgêr, ne zebront ket heb beza strinket dour warno o-unan. Bez’ ez eus kalz traou all o-deus degemeret, hag e talhont dezo : gwalhi hanafiou, podou ha listri arem.\n5 Ar farizianed hag ar skriverien a houlenn digantañ : « Perag ne gerz ket da ziskibien hervez hengoun ar gozidi, hag e tebront bara gand daouarn saotred ? » 6 Lavared a ra dezo : « Brao e-neus diouganet Izai diwar ho penn, pilpouserien ! Evel m’e-neus skrivet : “Ar bobl-mañ am enor gand o diweuz, med pell e tro o halon diouzin. 7 Goullo eo al lidou a rentont din, hag ar henteliou a gelennont n’int nemed gourhemennou an dud !” 8 Lezel a rit-c’hwi gourhemennou Doue, ha delher da hiziou-koz an dud ! » 9 Hag e lavare-en c’hoaz : « Brao eh argasit gourhemennou Doue, evid delher da hiziou-koz an dud. 10 Rag lavaret e-neus Moizez : “Da dad ha da vamm a enori, hag an hini a valloz tad pe vamm a varvo”. 11 C’hwi a-vad a ziskleir : “Ma lavar eun den d’e dad pe d’e vamm : ‘Qorban – da lavared eo : prof da Zoue – eo ar pez e-nefe gellet, e-touez ma danvez, beza talvouduz dit”, 12 ne lezit ket an den-ze d’ober tra ken evid e dad pe evid e vamm. 13 Torri a rit komz Doue gand ho hengoun-deoh a zalhit a rummad da rummad. Hag ober a rit kalz traou all heñvel ! »\nAr pez a zaotr an den\n14 Hag o veza galvet an dud dirazañ adarre, e lavar dezo : « Ma zelaouit oll ! Ha komprenit ! 15 N’eus netra euz diavêz an den hag a hell e zaotra, en eur vond ennañ. 16 Med ar pez a zeu er-mêz euz e ziabarz eo hag a zaotr an den. »\n17 Pa ’z a d’an ti, pell diouz an dud, e ra e ziskibien eur goulenn outañ, diwar-benn ar barabolenn. 18 Lavared a ra dezo : « Setu ma chomit, c’hwi ive, hep kompren ! Ne welit ket ne hell ket eun den beza saotret gand ar pez a ya ennañ euz an diavêz ? 19 Rag an dra-ze ne ’z a ket en e galon med en e gov, hag er-mêz d’ar foz. » Diskleria a ree glan kement boued a zo. 20 Med lavared a ra : « Ar pez a zeu er-mêz euz eun den, an dra-ze eo a zaotr an den. 21 Rag, euz an diabarz, euz kalon an den, e teu komzou droug, gastaouèrèz, laeroñsi, muntrèrèz, 22 avoultriez, c’hoantegez evid ar madou, fallagriez, gwidre, hudurnez, lagad fall, le-douet, brasoni, diskiantegez. 23 An oll draou fall-se, o tond euz an diabarz, eo hag a zaotr an den. »\nFeiz ar bayanez\n24 Alese e sav evid mond kuit war-zu douarou Tir. Antreal a ra en eun ti, ha n’e-neus ket c’hoant e vefe gouezet an dra gand den ebed, med ne hell ket en em guzad. 25 Rag dioustu e tegouez hag e stou dirazañ eur vaouez bet klevet ganti komz diwar e benn ; he merh vihan a zo enni eur spered dihlan. 26 Ar vaouez-se a zo gresianez, euz Bro-Ziri, ha fenisianez a ouenn. Goulenn a ra-hi digantañ kas an diaoul kuit euz he merh. 27 Lavared a ra-eñ dezi : « Lez da genta roi o gwalh d’ar vugale. Rag n’eo ket brao kemer bara ar vugale hag e stlepel d’ar chas bihan. » 28 Hi a respont hag a lavar dezañ : « Aotrou ! Med ar chas bihan zoken, dindan an daol, a zebr bruzunou ar vugale vihan. » 29 Hag eñ da lavared dezi : « En abeg d’ar homzou-ze, kerz : eet eo an diaoul kuit er-mêz euz da verh. » 30 Mond a ra-hi ha kavoud ar bugel taolet war ar gwele, hag an diaoul eet kuit.\nParea a ra eun den mud ha besteod\n31 Adarre e teu er-mêz euz douarou Tir. Tremen a ra dre Zidon, war-zu Mor-ar-Galile, hag e-kreiz bro an Deg-Kêr. 32 Hag e tegasont dezañ eun den bouzar ha besteod. E aspedi a reont, evid ma lakaio e zorn warnañ.\n33 E gemer a ra, pell diouz ar boblad-tud, en diavêz, lakaad e vizied war e ziouskouarn, tufa ha touch ouz e deod. 34 En eur zevel e zellou war-zu an neñv, e huanad hag e lavar dezañ : « Effata ! », da lavared eo : « Digor braz ! » 35 Kerkent eo digoret e gleved, en em zistag liamm e deod, hag e komz en eun doare reiz.\n36 Gourhemenn a ra dezo chom hep komz da zen ebed. Med int, seul vui e hourhemenne dezo ha seul vui eh embannent hep paouez. 37 Skoet-braz int hag e lavaront : « Brao e-neus greet pep tra ! Ar re vouzar a lak da gleved, hag ar re vud da gomz ! »\n1 Hag e lavare-en dezo : « Amen, lavared a ran deoh : bez’ ez eus lod euz ar re a zo amañ ha ne dañvint ket ar maro a-raog beza gwelet rouantelez Doue o tond gand galloud. »\n2 C’hweh devez goude, e kemer gantañ Pèr, Jakez ha Yann. O lakaad a ra da bignad war eur menez uhel, en o fart o-unan. Treuzneuziet e teu da veza dirazo. 3 Dond a ra e zillad da veza skeduz ha gwenn-kann, kement ha ne hell kanner ebed war an douar o gwennaad evel-se.\n4 Dirazo e tifluk Eliaz ha Moizez, hag e stagont da gomz gand Jezuz. 5 Ha Pèr da lavared da Jezuz : « Rabbi ! Mad eo deom beza amañ ! Savom teir deltenn : unan evidout, unan evid Moizez, unan evid Eliaz. » 6 Rag ne ouie ket petra respont : aon a oa kroget enno.\n7 Dond a ra eur goumoulenn d’o holoi hag e teu eur vouez euz ar goumoulenn : « Hemañ eo ma Mab, an hini muia-karet : selaouit-eñ ! » 8 Hag a-daol-trumm, pa zellont tro-war-dro, ne welont den ebed, nemed Jezuz e-unan-penn ganto. 9 Pa ziskennont euz ar menez, e kemenn dezo chom heb konta da zen ebed ar pez o-deus gwelet, nemed pa vo bet mab an den adsavet a-douez ar re varo. 10 Delher a reont mad d’o ger, med breutadeg a zo kenetrezo diwar-benn petra eo : « Adsevel a-douez ar re varo. »\n11 Goulenn a reont neuze digantañ, o lavared : « Perag e lavar ar skriverien e tle Eliaz dond da genta ? » 12 Respont a ra dezo : « Gwir eo e teu Eliaz da genta, hag e vo pep tra adsavet gantañ. Ha penaoz eo bet skrivet diwar-benn mab an den e houzañvo kalz hag e vo kontet evel netra. 13 Med lavared a ran deoh ive : deut eo Eliaz dija, ha greet o-deus gantañ e-giz m’ o-doa c’hoant, hervez ar pez a zo bet skrivet diwar e benn. »\nAn den gand an droug-uhel hag e dalh an diaoul\n14 Hag o vond daved an diskibien, e welont kalz tud en-dro dezo, ha skriverien o tivizoud ganto. 15 Dioustu eo-eñ gwelet gand ar boblad-tud. Sebezet int hag e redont davetañ d’e zaludi.\n16 Goulenn a ra diganto : « Diwar-benn petra emaoh o tivizoud ganto ? » 17 Unan euz an dud a respont dezañ : « Mestr, degaset em-eus ma mab davedout : eur spered mud a zo gantañ. 18 Ha forz peleh ma krog ennañ, e daol war an douar : glaourenni a ra, skrignal ha dond da veza seh. Lavaret em-eus d’az tiskibien e gas er-mêz, med n’o-deus ket bet nerz a-walh. »\n19 Respont a ra dezo, en eur lavared : « O rummad difeiz ! Beteg peur e vin en ho kichenn ? Beteg peur ho kouzañvin ? Degasit-eñ d’am hichenn ! »\n20 E zegas a reont dezañ. O weled Jezuz, e krog ar spered dioustu da heja ar bugel gand glizi : koueza a ra war an douar ha ruilla, o hlaourenni. 21 Goulenn a ra digand an tad : « Pegeid ’zo e c’hoarvez kement-se gantañ ? » Lavared a ra : « Abaoe e vugaleach. 22 Hag aliez ive e-neus e daolet en tan hag en dour, evid e zistruja. Med ma hellez, sikour-me ! Lez da galon da veza rannet evidom ! »\n23 Jezuz a lavar dezañ : « Ar “ma heliez”-se !... Posubl e vez pep tra evid an hini a gred. » 24 Kerkent e youh tad ar bugel, en eur lavared : « Kredi a ran. Ro skoazell d’am diouer a feiz ! » 25 O weled ema an dud o tostaad, e hourdrouz Jezuz ar spered dihlan hag e lavar dezañ : « Spered mud ha bouzar ! Me a hourhemenn dit : kerz er-mêz anezañ, ha n’a ket ken ennañ ! » 26 Garmi a ra, ober kalz glizi dezañ da dond er-mêz. Deut eo da veza evel maro, ken e lavar kalz anezo : « Maro eo ! » 27 Med Jezuz e zihun, en eur grogi en e zorn ; sevel a ra.\n28 Pa zegouez en ti, e houlenn e ziskibien digantañ, en o fart o-unan : « Perag n’om ket bet gouest d’e gas er-mêz ? » 29 Lavared a ra dezo : « Ar ouenn-se ne hell beza kaset kuit gand netra nemed ar bedenn. »\nEil kemenn euz e basion\n30 O vond kuit alese, e foetont bro a-dreuz ar Galile, ha ne feil ket dezañ e oufe den an dra-ze, 31 rag kelenn a ree e ziskibien. Lavared a ree dezo : « Mab an den a vo roet etre daouarn an dud. E laza a raint, hag eur wech bet lazet, eh adsavo-eñ, goude tri devez. » 32 Int ne gomprenont ket e gomzou hag aon o-deus da houlenn outañ.\nPiou an hini brasa ?\n33 Dond a reont beteg Kafarnaom. Erruet en ti, e houlenn-eñ diganto : « War an hent, peseurt divizou a oa kenetrezoh ? » 34 Tevel a reont, rag tabutal o-doa greet etrezo en hent, evid gouzoud piou eo an hini brasa. 35 Azeza a ra, gelver an daouzeg ha lavared dezo : « An neb e-neus c’hoant da veza da genta, ra vo an hini diweza e-touez an oll, ha servicher d’an oll ! »\n36 Hag o kemer eur bugelig, e lak en o hreiz. E vriata a ra ha lavared dezo : 37 « An hini a zegemer unan euz ar re vihan-mañ em ano, me eo hag a zo degemeret gantañ. Hag an hini am degemer, n’eo ket me a zo degemeret gantañ med an hini e-neus ma haset. »\n« An hini n’ema ket a-eneb deom a zo ganeom »\n38 Yann a lavar dezañ : « Mestr, gwelet on-eus eun den o kas diaouled er-mêz, en da ano, ha miret on-eus outañ, rag ne zeue ket d’on heul. » 39 Med Jezuz a respont : « Na virit ket outañ. Rag n’eus den ebed a rafe eur burzud em ano hag a hellfe dioustu komz fall diwar ma fenn. 40 An hini n’ema ket a-eneb deom a zo ganeom. »\nEur werennad dour\n41 « Ya ! An hini a ro deoh eur werennad dour, en abeg m’emaoh d’ar Hrist, amen, lavared a ran deoh : ne gollo ket e hopr. »\n« An neb a vo eur skoill... »\n42 « An neb a vo eur skoill evid unan euz ar re vihan-man a gred ennon, e vefe gwelloh evitañ beza staget dezañ eur mên-milin-azen en-dro d’e houzoug ha beza stlapet er mor !\n43 Ma ’z eo da zorn eur skoill evidout, troh-eñ ! Rag mad eo dit antreal mogn er vuhez, kentoh eged beza stlapet, gand da zaou zorn, d’ar jehenn, d’an tan na varv ket. 45 Ha ma ’z eo da droad eur skoill evidout, troh-eñ ! Rag mad eo dit antreal kamm er vuhez, kentoh eged beza stlapet, gand da zaou droad, er jehenn. »\n47 « Ha ma ’z eo da lagad eur skoill evidout, stlap-eñ kuit ! Rag mad eo dit antreal e rouantelez Doue gand eul lagad hepken, kentoh eged beza stlapet er jehenn, 48 e-leh ma ne varv ket o freñv, ha ma ne ehan ket an tan. »\nTan ha holen\n49 « Rag pep hini a vo sallet gand an tan. 50 Mad an holen ! Med ma teu an holen da veza dizall, gand petra e vo temzet ? Ho-pet holen ennoh hoh-unan, ha bezit e peoh kenetrezoh ! »\n29 Jezuz a lavar dezo : « Ober a rin-me eur goulenn diganeoh, unan hepken, hag e lavarin deoh dre beseurt galloud e ran kement-mañ : 30 badiziant Yann, ha bez’ e oa a-berz an neñv pe aberz an dud ? Respontit din. » 31 Prederia a reont kenetrezo, o soñjal : « Ma lavarom : “A-berz an neñv”, e lavaro : “Perag n’ho-peus ket kredet enni ?” 32 Med ma lavarom : “A-berz an dud” » ... o-deus aon rag ar bobl, peogwir eo Yann kemeret evid eur profet gand an oll. 33 Hag o respont da Jezuz, e lavaront : « N’ouzom ket. » Jezuz a lavar dezo : « Me kennebeud, ne lavarin ket deoh dre beseurt galloud e ran kement-mañ. »\n1 Ha krogi a ra da gomz dezo dre barabolennou : « Eun den a blant eur winieg, a lak eur gael tro-dro dezi, a gleuz eur waskell hag a zav eun tour ? He feurmi a ra da winierien, ha mond kuit da bell.\n2 D’ar mare mad, e kas eur zervicher d’ar winierien evid kaoud lod euz frouez ar winieg diganto. 3 E baka a reont, skoi gantañ hag e gas kuit heb netra. 4 Adarre e kas dezo eur zervicher all. Hemañ ive a skoont war e benn, hag a reont vil dezañ. 5 Kas a ra unan all : hennez a lazont ; ha kalz re all : lod a wallgasont, lod a lazont.\n6 N’eus dezañ nemed eur mab, karet gantañ. E gas a ra daveto, o lavared : « Doujañs o-do ouz ma mab. » 7 Med ar winierien-ze a lavar an eil d’egile : « Hemañ eo ar pennher ! Deom ! Lazom-eñ ! Hag an herez a vo deom ! » 8 E gemer a reont, e laza hag e daoler e-mêz ar winieg. 9 Petra a raio aotrou ar winieg ? Dond a raio da lakaad ar winierien d’ar maro, ha roi e winieg da dud all. »\n10 « Ha n’ho-peus ket lennet an dra-mañ er Skritur ? : “Ar mên bet stlapet kuit gand ar zaverien, hennez a zo deut da veza ar mên-korn. 11 Euz Doue eo deut hemañ ha souezuz eo d’on daoulagad”. »\n12 Klask a reent lakaad o daouarn warnañ, med aon o-deus rag ar bobl. Rag goud a ouzont eo evito e-neus-eñ lavaret ar barabolenn-ze. Hag ouz e lezel, ez eont kuit.\nRentit da Zezar\n13 Kas a reont davetañ eun nebeud farizianed hag heriodianed, evid e baka en e gomzou. 14 Hag eet beteg ennañ, e lavaront dezañ : « Mestr, gouzoud a reom ez out eun den gwirieg, ha ne zamantez da zen ebed ; rag ne zellez ket ouz penn an dud, med kelenn a rez hent Doue hervez ar wirionez. Daoust hag eo permetet roi taillou da Zezar, ya pe get ? Daoust hag e room pe ne room ket ? »\n15 Anaoud a rao filpousèrèz, ha lavared dezo : « Perag emaoh ouz ma zenti ? Degasit din eun diner, ma welin. » 16 E degas a reont. Hag eñ da lavared dezo : « Euz piou eo ar skeudenn-mañ, hag an enskrivadur-mañ ? » Respont a reont : « Euz Sezar. » 17 Ha neuze e lavar Jezuz dezo : « Ar pez a zo da Zezar, rentit da Zezar ! Ha da Zoue ar pez a zo da Zoue ! » Hag e oant souezet-braz gantañ.\nAr zaduseaned hag adsao ar re varo\n18 Dond a ra beteg ennañ ar zaduseaned, ar re a lavar n’eus adsao ebed evid ar re varo, hag e reont goulennou outañ : 19 « Mestr, emezo, skrivet e-neus Moizez kement-mañ evidom : “Ma varv breur unan bennag, o lezel war e lerh eur wreg heb bugel ebed, ra gemero e vreur gwreg hennez ha ra grouo diskennidi d’e vreur !”\n20 Bez’ e oa seiz breur : an hini kenta a gemer gwreg, hag a varv heb lezel diskennad ebed. 21 An eil he hemer hag a varv heb lezel diskennad ebed ; hag evel-se evid an trede 22 hag ar zeiz : ne lezont diskennad ebed. War-lerh peb unan, e varv ar vaouez ive. 23 D’an adsao, pa adsavint, da behini e vo-hi gwreg ? Rag o zeiz o-deus he bet da wreg. »\n24 Jezuz a lavar dezo : « Fazia a rit, hagen abeg da betra ? Dre n’anavezit nag ar Skrituriou na galloud Doue. 25 Rag, pa adsavo ar re varo, ne zimezint ket ha ne vint ket dimezet, med evel êlez an neñvou e vint. 26 Ha diwar-benn ar re varo hag o adsao, n’ho-peus ket lennet e leor Moizez, penaoz e komz Doue dezañ, e-kichenn ar Vodenn, o lavared : “Me, Doue Abraham ha Doue Izaak ha Doue Jakob” ? 27 N’eo ket Doue ar re varo med hini ar re veo : fazia a rit kalz. »\n28 Unan euz ar skriverien a dosta outañ. O hlevet e-neus o tabutal ha gweled a ra e-neus-eñ respontet mad. Goulenn a ra digantañ : « Pehini e-touez ar gourhemennou eo an hini kenta ? »\n29 Ha Jezuz da respont : « An hini kenta eo : “Selaou, Izrael ! An Aotrou, on Doue eo an Aotrou nemetañ, 30 hag an Aotrou, da Zoue, a gari gand da oll galon, gand da oll ene, gand da oll spered, ha gand da oll nerz !” 31 An eil eo hemañ : “Da nesa a gari eveldout da-unan !” Brasoh gourhemenn eged ar re-mañ, n’eus nikun all ebed. »\n32 Ar skriver a lavar dezañ : « Mad ! Mestr, gand gwirionez eo az-peus lavaret : n’eus nemed eun Doue ha n’eus hini all ebed nemetañ. 33 Hag e gared gand an oll galon, gand an oll halloud, gand an oll nerz, ha kared an nesa eveldor an-unan, a zo dreist an oll loskadou ha sakrifisou. » 34 O weled e-neus respontet gand skiant, e lavar Jezuz dezañ : « N’emaout ket pell diouz rouantelez Doue. » Ha ne grede den ebed ken ober goulennou outañ.\nMab hag Aotrou da Zavid\n35 E-pad m’ema-en o kelenn en templ, e komz Jezuz dezo, o lavared : « Penaoz e lavar ar skriverien eo ar Mesi mab da Zavid ? 36 Lavaret e-neus David e-unan, dre ar Spered Santel : “Lavaret e-neus an Aotrou d’am Aotrou : azez en tu dehou din, beteg ma lakain da enebourien dindan da dreid”. 37 David e-unan a ra “Aotrou” dezañ : a-beleh ez eo e vab ? » An engroez niveruz e zelaou gand plijadur.\nDiwallit diouz ar skriverien\n38 En e gelennadurez e lavare : « Diwallit diouz ar skriverien : bez’ e fell dezo bale gand saeou hir, ha kaoud saludou war al leurgêriou, 39 kadoriou kenta er zinagogennou, ha gweleou a enor er prejou. 40 Ar re-ze, debrerien tier an intañvezed, a ra van ive da bedi e-pad pell. Seul wasoh e vo o barn. »\nAn intanvez paour\n41 Azeza a ra dirag an teñzor, ha selled penaoz e taol an dud moneiz e-barz. Kalz tud pinvidig a daol eur bern. 42 Dond a ra eun intañvez paour, ha taoler daou bezig, da lavared eo eur hard gwenneg.\n43 O hervel e ziskibien en e gichenn, e lavar-eñ : « Amen, lavared a ran deoh : an intañvez paour-ze he-deus taolet muioh eged an oll re all hag o-deus taolet en teñzor. 44 Rag int o-deus taolet euz ar pez o-doa ouspenn. Med hi euz ar pez a vanke dezi, pep tra, kement he-doa ; tao let he-deus kement a jome ganti evid beva. »


Balafent Majik Tro - Un abadenn sonerezh e brezhoneg evit ar vugale\nBalafent Majik Tro\nUn abadenn sonerezh e brezhoneg evit ar vugale\nAr bladenn Balafent\nE 2010 e oa bet bodet gant an UBAPAR c’hwech buhezour yaouank, atav prest da ganañ ha da farsal, evit ober ur bladenn kanaouennoù brezhonek ha gallaouek war tem an natur. Fiziet e oa bet ar sonerezh, ar c’hempenn hag ar renerezh arzel e daou vuzisian a vicher : Kerfi Trouguer ha Thomas Le Saulnier.\n« Balafent » : ur bladenn leun a fent hag a virvilh, ur sonerezh birvidik ha liesliv : fanfare, vals, ska, rond Sant Visant... Sot eo ar vugale ganti, ar gerent ivez, tridal a ra ar vuhezourien ! D’an ampoent ’vat, abalamour da implijoù-amzer pep hini, ne oa ket tu da sevel un abadenn ha da dapout penn an hent evit c’hoari e pep korn eus Breizh.\nPevar bloaz goude, a-drugarez da skoazell KLT hag ar Redadeg, eo prest Balafent da nijal en-dro. Adsavet eo ar skipailh (gant un nebeud cheñchamantoù), evit krouiñ an abadenn Balafent Majik Tro hag aozañ un droiad e Breizh ha pelloc’h c’hoazh. Dav eo lâret int gwall gontant adstagañ ganti pa’z eo bet goulennet ganto kinnig Balafent war al leurenn ken alies.\nPemp int war al leurenn ha pep hini anezhe a zo prest da glask kign deus ar vugale bremañ-diouzhtu.\n« Met daoust hag anavezet e vo ar c’hanaouennoù gant ar vugale ? Na fuloret e vefont o welet n’eus na gitar na violoñsell ken ? Jean Floch hag e vouest an diaoul daoniet, hennezh vefe kap da spontañ anezhe ’vat ? Petra soñjfont o welet zo un hanter nebeutoc’h a ganerien ? Ha gouzout a refont lâret eo Elsa Corre, Gweltaz Lintanf ha Kaw Davay a chom ? Hag egile c’hoazh drek e vinviji skeiñ, n’eo ket Kerfi Trouguer eo ?\nNi a glasko lakaat anezhe da zisoñjal kement-se ha reiñ c’hoant dezhe da sevel, da zañsal, da ganañ ha da c’haloupat... ha da c’hoarzhin ivez ! Ha neuze... e vefomp akord tout asambles... kar fellout a ra deomp e retornfent ti o zud leun a virvidigezh ha leun a levenez ! »\nAfe ya ! Chansoù bras ’zo da welet an abadenn o vont war-zu un dañsadeg vras ! Met n’eo ket gant fout peseurt kanaouennoù, ret e vo lakaat reoù Balafent da swingañ ’m eus aon !\nKerfi Trouguer, paotr ar binvioù stekiñ\nGouest eo Kerfi da grouiñ luskoù dic’hortoz gant an holl draoù a dremen dindan e bavioù. Levezonet gant Tex Avery ha sonerezh ar C’haokaz e oa en em staliet er C’hab ouzhpenn 20 vloaz zo. Tro en deus bet da seniñ gant un toullad strolladoù : Cartel del Barrio, Ténors de Brest, Trio Hadouk…\nBremañ e c’hoari ingal gant La Fausse d’Orchestre, les Ateliers GranDélire hag ar c’hompagnie El Kerfi.\nJean Floc’h, paotr an akordeoñs\nLes grandes figures du kan-ha-diskan (chant à répondre) et autres maîtres sonneurs virtuoses ne cessent d’être les modèles de cet accordéonistes hors piste, sonneur de bombarde et de clarinette. Il découvre la musique très jeune notamment auprès du sonneur bigouden Yann ar Gall, puis se consacre à « l’accordéon gavotte ». Accompagnateur de nombreux acteurs de la musique traditionnelle, il alimente un univers musical qu’il met au service de la parole, qu’elle soit conte, poésie ou chant. Il s’attache, actuellement, à refondre l’accordéon et son jeu, pour mieux s’adapter aux tempéraments du chant breton ancien.\nTermajik / Oktopus Kafé / cie Hirundo Rustica / Kazut de Tyr / Dengekan / Kreiz Breizh Akademi / « Chevaier » (conte bilingue avec Christian Duro) / « Des figues en hiver » (conte Cie Art Traction) / Duo avec Louise Ebrel / Création à venir avec Y. F. Kemener (sept 2014)...\nPlus loin dans le temps : Al Wasan (trio Khoury, G. Kerdoncuff) / Djemtë Kabazë (creation Glomel 2007 Albanie / Bretagne) / KBA 1 « Norkst » / « Pemp troad » avec Eric Menneteau 5tet...\nElsa Corre, kan\n26 bloaz eo Elsa ha labourat a ra war he mouezh dibaoe dek vloaz bremañ. Kroget he deus gant ar c’han iwerzhonek hag ar jazz « mouezhel » ha goude ur veaj e Bro Galisia eo deuet da vezañ sot gant ar c’han hengounel galisek.\nKemeret he deus perzh er pevare strollad Kreiz-Breizh Akademi, ur stummadur hag en deus roet dezhi anaoudegezhioù war liested ar sonerezh hengounel er bed hag e Breizh-Izel ivez.\nA-drugarez d’ar stummadur-se he deus kejet gant teir ganerez all ha ganto-holl eo bet krouet ar strollad Barba Loutig. Labourat a reont war kanaouennoù da zañsal eus Bro Gwened hag eus Breizh-Uhel, ha kempenn a reont liesmouezhioù ha «liesluskoù» warno.\nUn daouad he deus ivez gant Hélène Jacquelot, anvet Duo du Bas. Ur grouidigezh nevez emaint o prientiñ er mare-mañ, gant sikour un nebeud tud (Momette, Kerfi Trouguer et Thomas Le Saulnier). An arvest a vo savet gant kanaouennoù maouezed o vevañ e Douarnenez hag o tont deus lec’hioù all. Dont a raio maez e penn kentañ 2015.\nWar-lerc’h bezañ bet pedet war bladenn Konogan An Habask emañ Elsa e-barzh ar strollad Pevarlamm KH.\nErfin, pedet eo bet Elsa da ganañ barzh krouidigezh nevez ar Bagad Cap Caval, a zeuio maez e miz Mae 2014.\nKaw Davay, kan\nTregeriad penn-kil-ha-troad, eus kostez Lannuon, kanañ a rae Kaw e-barzh ar strollad Egin, deuet ar maout gantañ da-geñver an Taol lañs 2009. Sonerezh divoutin, levezonet gant tonioù folk, blues ha funk, a veze kinniget gant Egin, ha kanaouennoù brav savet gant Kaw diwar-benn ar gevredigezh, ar brezhoneg, ar vuhez. Perzh eo barzh un duo kan ha treujenn-gaol, Mathieu ha Kaw, ha barzh ar strollad festoù-noz War-sav. Gwech ha gwech all e plij dezhañ kanañ tonioù kan-ha-diskan gant kamaraded ivez (plin ha gavotenn dreist-holl).\nGweltaz Lintanf, kan\nEil tregeriad ar vandenn eo, paotr Pederneg. Desket en deus an akordeoñs, e venveg kentañ, gant Christophe Correc ha Bernard Lasbleiz pa oa yaouankig flamm. Savet en doa ar strollad festoù-noz Eien e 2008 gant kamaraded dezhañ el lise Diwan e Karaez. Tro en eus bet da seniñ e Breizh a-bezh gant ar strollad-se ha da enrollañ ur bladenn e 2013. El lise eo ivez eo en em lakaet Gweltaz da ganañ, harpet gant Kristof Menn. Abaoe 2011 en em stumm er Pôle d’Enseignement Supérieur Spectacle Vivant Bretagne - Pays de la Loire en Roazhon war ar sonerezh hengounel, hag eno en deus tro da gejañ ha da zeskiñ gant arzourien lieseurt (Youen Paranthoën, Janick Martin, Jean Floc’h, René Lacaille, Ronan Pellen, Yann-Fañch Kemener, Christian Duro, Lors Jouin...). Krog eo da seniñ daou-ha-daou gant Meriadeg Lorho-Pasco, soner treujenn-gaol ar strollad Eien, ha gant ar strolladoù Zorba ha Klaxax.\nGwengamp (22) d’ar Yaou 6 a viz Eost 2015, 6e noz\nMelioneg (22) d’ar Meurzh 25 a viz Eost 2015 e ti-feurm Coat barz\nPoullaouenn (22) d’ar Sul 20 a viz Gwengolo 2015\nKaraez (29) d’ar Sul 14 a viz Even 2015 da geñver 30 vloaz Diwan Karaez\nBear (22) d’ar Sul 17 a viz Mae 2015 da geñver fest Div Yezh Bear\nKergrist-Moelou (22) d’ar Merc’her 25 a viz Meurzh 2015 da geñver ar festival Couleur du monde aozet gant Le Plancher\nDouarnenez (29) d’ar Sul 28 a viz Kerzu 2014 e sal ar gouelioù\nAn Oriant (56) d’ar Yaou 18 a viz Kerzu 2014 e sal ar Pevar avel\nSant-Varzhin-war-ar-maez (29) d’ar Meurzh 18 a viz Du 2014 e teatr Roudour\nLoudia (22) d’ar Sadorn 18 a viz Here 2014 e sal ar gouelioù\nLokoal-Mendon (56) d’ar Gwener 17 a viz Here 2014 e palais des congrès\nDouarnenez (29) d’ar Sul 12 a viz Here 2014 en MJC\nMilizag (29) d’ar Sadorn 27 a viz Gwengolo 2014 (fest ar gaotigell hag ar c’hoari)\nLanderne (29) d’ar Yaou 10 a viz Gouere 2014 (festival Kann al loar)\nGwened (56) d’ar Meurzh 27 a viz Mae 2014 (tremen ar Redadeg)\nMontroulez (29) d’ar Sadorn 24 a viz Mae 2014 (fest loc’hañ ar Redadeg)\nMontroulez (29) d’ar Sul 18 a viz Mae 2014 (disoc’h ar rezidañs) e manu Montroulez\nRezidañs krouiñ e c’hoariva Montroulez eus ar 14 d’ar 17 a viz Mae 2014\nHervez al lec’h hag an niver a dud gortozet e c’hellomp kinnig deoc’h derezioù, gouleier, binvioù sonekaat... pep tra kwa.\nDarempred evit an teknik :\nRonan Cerclay / 06 22 54 80 51 / ronan.cerclay@gmail.com\nFiche technique Balafent\nDeomp barzh ar c’hoad\nPrenañ ar bladenn\nSimploc’h n’eus ket : kasit ur chekenn 20€ war anv an UBAPAR hag ar chomlec’h ma’z eo ret kas ar bladenn da UBAPAR / Kerilio / 29100 Pouldregad. Un nebeud deizioù goude e vo resevet ar bladenn ganeoc’h dre an ti-post.\nMa fell deoc’h prenañ meur a skouerenn evit gwerzhañ en-dro ez eus prizioù marc’hatmatoc’h adalek 5 ha 10 pladenn. Gouzout hiroc’h.\nLe Manège salé / evit ar re vihan hag ar re vras\nLa Fausse d’orchestre / abadenn sonerezh cartoon\nFestival de solos / abadennoù solo hepken, pe dost, kinniget dindan ur babell vihan\nL’Ubapar / ur gengevredigezh deskadurezh pobl evit buheziñ ar broioù war ar maez e Breizh\nLipdub ar stajidi DABU 2014 / Daou don eus Balafent "Ar gwenan" ha "Balafenn balafon" bet lakaet dindan stumm ul lipdub, filmet e ti An Oaled\nGaëlle Bourdin / 06 37 85 87 49 / gaelle.bourdin@laposte.net\n4 rue Louis Pasteur / 29100 Douarnenez\nKerfi Trouguer / 06 80 68 44 19\nLec’hienn bet savet gant Spip | Kevreañ


Francisco Macías Nguema - Wikipedia\nFrancisco Macías Nguema (1 a viz Genver 1924 - 29 a viz Gwengolo 1979) a oa ur politikour eus Ginea ar C'heheder, bet prezidant kentañ ar vro.\nE 1964 e voe dilennet da vesprezidant gouarnamant emren Ginea ar C'heheder hag e miz Here 1968 ec'h eas da brezidant kentañ ar Stad dizalc'h. Nebeut goude e lakaas da herzel ha lazhañ e eneberien, evel Bonifacio Ondo Edu, bet prezidant ar gouarnamant emren. E 1972 e krogas an diktatouriezh pa en em lakaas prezidant da viken, ministr kentañ ha ministr ar justis hag an arc'hant. E-pad e renad e varvas pe mont en harlu un drederenn eus poblañs ar vro.\nD'an 3 a viz Eost 1979 e voe distroadet en un taol-Stad aozet gant e niz Teodoro Obiang Nguema Mbasogo, asambles gant soudarded. Barnet e voe Nguema d'ar marv evit gouennlazh (50 000 den lazhet). Fuzuilhet e voe d'an 29 a viz Gwengolo gant ar gward roueel marokan dre na faote ket d'ar soudarded ginean hen ober pa soñje dezhe e oa Nguema un astez doue.\nPrezidanted Ginea ar C'heheder\nFrancisco Macías Nguema · Teodoro Obiang Nguema Mbasogo\nAdtapet diwar « https://br.wikipedia.org/w/index.php?title=Francisco_Macías_Nguema&oldid=1498359 »\nPolitikourien Ginea ar C'heheder\nKemmoù diwezhañ degaset d'ar bajenn-mañ d'an 5 Ebr 2013, da 21:26.


Léo Gefard-Michel, labourer douar en e vleud - Spered ar vro - Le Télégramme\nC’hwec’h ti-plastik bras-bras a zo bet savet gant Léo hag e gamaraded. (Foto Dewi Siberil)\nToennoù ruz ha gwiniegi a-bep tu… Degemer mat e La Regrippière, ur gumun e reter an Naoned, war harzoù Breizh ! « Amañ ‘mañ kêrbenn ar muskadig », eme Léo Gefard-Michel. Bremañ eo boaz ar paotr gant seurt endro ! Ganet eo 33 bloaz zo e kêr an Duked, ha staliet amañ e GAEC La Terre Ferme abaoe 2017. Asambles gant pemp den yaouank all en deus savet pezhioù tiez plastik, ha bec’h d’al labour ! « Aes eo bet en em staliañ », a gont Léo dichipot. « ‘Meump ket bet c’hoant da amprestiñ arc’hant digant un ti-bank. Pep hini ‘neus lakaet 5 000 euro, ha sikourioù ‘meump bet digant ar Stad ivez ». Feurmiñ a reont o douaroù gant tonton unan eus ar skipailh.\nA-bep seurt frouezh ha legumaj bio a vez gounezet gante : fav, karotez, beterabez… hag a vez gwerzhet war-eeun hepken. « Etre 150 ha 200 a dud a zo koumanantet. Dont a reont bep Meurzh da gerc’hat o faneradoù ha n’hallont ket choaz ‘pezh zo ‘barzh », a zispleg ar peizant.\nHent an douar\nAnat e seblant pa glever anezhañ, met ne oa ket tonket Léo da labourat an douar ! « Savet on bet en Naoned. Ma zad ‘oa edukatour, ma mamm skolaerez… Met bepred ‘m eus gwelet anezhe o liorzhañ », en deus soñj. Sur a-walc’h e oa bet hadet e-giz-se ar c’hreunenn, met ken buan all n’en dije ket taolet gwrizioù en douar memestra, panevet d’ar skiant en deus prenet e-unan tu pe du.\nE-skeud beajiñ e bro Vec’hiko da gentañ, e-lec’h m’en deus gwelet an Indianed paour-razh o koll o yezh, o doare d’en em wiskañ… « Ar prosesus-mañ eo un tammig ar pezh zo c’hoarvezet e Breizh », eme Léo. Ha setu ar paotr o teskiñ brezhoneg ur wech distro en Naoned. Kemer a ra perzh ivez er stourm a-enep aerborzh Kernitron al Lanneier, evit gwareziñ an douar, met ne oa ket trawalc’h dezhañ. « Me ‘n em sante ‘vel ur paotr o reiñ kentelioù fur d’an dud… C’hoant ‘m eus bet da wiriekaat an traoù. » Goude un toullad stajoù, setu an danvez peizant o kemer hent ar GAEC.\nWar-zu an emrenerezh\nLabour zo war ar stern, met n’eo ket douget Léo da glemm. « Tro 1 000 euro a c’hounez pep hini ac’hanomp bep miz, mui legumaj ha frouezh forzh pegement ! Met dreist-holl eo ur chañs vras bezañ a-stroll : pemp sizhunvezh vakañsoù a gemer pep hini ‘pad ar goañv, ha div all e-pad an hañv ». Ul luks, koulz lâret, e bed ar beizanted ! Petra ober eus kement a amzer vak neuze ? « Ober a ran gwin ha bier gant mignoned, treuzfeurmiñ a reomp daou bemoc’h bep bloaz… hag ur fest-noz a vez aozet ganimp ivez ».\nUr vuhez simpl troet war-zu an emrenerezh, e berr gomzoù. Peadra da frealziñ e amezeg nesañ, maer ar barrez. « Aon ‘noa bet un tammig pa oamp degouezhet ha komañset da sevel lochoù ! Met kemer a reomp perzh e buhez ar gumun, bugale zo… » Plaen ar jeu e La Regrippière neuze, e-lec’h ma stourmo Léo hag e genseurted war un dachenn dreist-holl en dazont : digreskiñ an amzer labouret gant pep hini, kentoc’h evit brasaat o menaj. Furnez ar beizanted ?\nGwiniegi : vignobles\nReter : est\nHarzoù : frontière\nKoumanantet : abonné, inscrit\nGwrizioù : racines\nKernitron al Lanneier : Notre-Dame des Landes\nGwiriekaat : vérifier\nAn emrenerezh : l’autonomie.\nLéo Gefard-Michel n’avait pas pour vocation de devenir maraîcher ! Le jeune homme de 33 ans a grandi à Nantes avant de rouler sa bosse, notamment au Mexique. Ses expériences militantes lui donnent peu à peu l’envie de passer de la théorie à la pratique. Après plusieurs stages, il fonde en 2017 avec cinq associés le GAEC de la Terre Ferme, sur la commune de la Regrippière (44). Leurs légumes bio en vente directe leur permettent de se dégager un salaire fixe et sept semaines de vacances par an. De quoi laisser à cet adepte de l’autonomie le temps de faire un peu de vin et de bière avec ses amis…


Akrone - Akrone K-01 : le sondage, quelle couleur avez-vous choisie ? - Page 5\nSujet: Re: Akrone K-01 : le sondage, quelle couleur avez-vous choisie ? 16/10/2015, 06:24\nSujet: Re: Akrone K-01 : le sondage, quelle couleur avez-vous choisie ? 16/10/2015, 06:32\nSujet: Re: Akrone K-01 : le sondage, quelle couleur avez-vous choisie ? 16/10/2015, 06:39\nSujet: Re: Akrone K-01 : le sondage, quelle couleur avez-vous choisie ? 16/10/2015, 12:21\nSujet: Re: Akrone K-01 : le sondage, quelle couleur avez-vous choisie ? 16/10/2015, 12:33\nSujet: Re: Akrone K-01 : le sondage, quelle couleur avez-vous choisie ? 16/10/2015, 13:07\nSujet: Re: Akrone K-01 : le sondage, quelle couleur avez-vous choisie ? 16/10/2015, 21:11\nSujet: Re: Akrone K-01 : le sondage, quelle couleur avez-vous choisie ? 16/10/2015, 21:26\nSujet: Re: Akrone K-01 : le sondage, quelle couleur avez-vous choisie ? 17/10/2015, 12:19\nSujet: Re: Akrone K-01 : le sondage, quelle couleur avez-vous choisie ? 17/10/2015, 21:22\nSujet: Re: Akrone K-01 : le sondage, quelle couleur avez-vous choisie ? 18/10/2015, 06:41\nSujet: Re: Akrone K-01 : le sondage, quelle couleur avez-vous choisie ? 18/10/2015, 07:37\nSujet: Re: Akrone K-01 : le sondage, quelle couleur avez-vous choisie ? 18/10/2015, 09:14\nSujet: Re: Akrone K-01 : le sondage, quelle couleur avez-vous choisie ? 18/10/2015, 09:42\nSujet: Re: Akrone K-01 : le sondage, quelle couleur avez-vous choisie ? 18/10/2015, 09:46\nSujet: Re: Akrone K-01 : le sondage, quelle couleur avez-vous choisie ? 18/10/2015, 11:04\nSujet: Re: Akrone K-01 : le sondage, quelle couleur avez-vous choisie ? 22/10/2015, 08:07\nSujet: Re: Akrone K-01 : le sondage, quelle couleur avez-vous choisie ? 2/12/2015, 00:51\nSujet: Re: Akrone K-01 : le sondage, quelle couleur avez-vous choisie ? 2/12/2015, 07:29\nSujet: Re: Akrone K-01 : le sondage, quelle couleur avez-vous choisie ? 2/12/2015, 07:43\nSujet: Re: Akrone K-01 : le sondage, quelle couleur avez-vous choisie ? 12/12/2015, 00:09\nSujet: Re: Akrone K-01 : le sondage, quelle couleur avez-vous choisie ? 8/1/2016, 13:21\nSujet: Re: Akrone K-01 : le sondage, quelle couleur avez-vous choisie ? 15/1/2016, 15:07\nSujet: Re: Akrone K-01 : le sondage, quelle couleur avez-vous choisie ? 19/1/2016, 21:24\nSujet: Rouge lave, bien sur... 19/1/2016, 22:12


Kevredigezh Kembre-Breizh: Enezenn da werzhañ\nEnezenn da werzhañ\nEnezenn Sili (‘Sully’ e saozneg), 450 metr diouzh aod Bro Morgannwg zo da werzhañ. 14.5 devezh-arat eo an enezennig ha prest eur da sellet ouzh kinnigoù en tu all da £1.25 milion. Un tu koll zo avat, rak n’eo ket aotreet sevel batimantoù eno, ha nemet e-pad un eur, a-raok an tre, hag e-pad un eur goude, ne c’haller mont betek enni war ar chaoser he stag ouzh an douar-bras.\nAn enezenn zo ur repu evit spesadoù plant ha n’int ket stank er c’horn-se, orkideen ar wenanenn - evel-se eo anavezet e kembraeg, da nebeutañ - (Ophrys apifera), da skouer, hag en dourioù tro-dro e vez kavet moru, merlanked, kizhier-rous, sili-mor ha draeneged.\nMar karfec’h gwelet pegen kaer eo an enezenn, a-raok pellgomz da Chris John and Partners, an hanterourien e Kerdiz a zo ouzh he gwerzhañ, e welfec’h anezhi war Flickr:\ntagioù endro, Morgannwg, Ynys Sili


Penmarc’h. 56 skrivagner e gouel ar Gouelan Masklet – actu.fr\nPenmarc’h. 56 skrivagner e gouel ar Gouelan Masklet\nChaque semaine dans Le Progrès de Cornouaille-Le Courrier du Léon, retrouver un article traduit en langue bretonne.\nPublié le 18 Mai 18 à 7:01\nAlberto Garlini, skrivagner italian a-vremañ. (©Photo fournie par le festival Le Goéland masqué.)\nTroet gant Maela Ily diwar Sylvie Béchet\nPeder diskouezadeg, 23 lennadenn, 18 kejadenn ha tabut, abadennoù lennegel (stalioù-labour skritur, c’hoarioù lennegel, reizhskrivadennoù du) hag abadennoù sonerezh, kaoz a vo e 18ved gouel ar Gouelan Masklet eus miz Mae 68.\nLakaat war-wel ul lennegezh digor war an donvor hag ar bed. 18ved gouel ar Gouelan Masklet a gendalc’h gant e hent en ur bediñ tri-ugent skrivagner, en o zouez Cathi Unsworth (Bro-Saoz), Carlos Salem (Arc’hantina), José Pablo Garcia, Alfonso Lopez, Rosa Ribas (Bro-Spagn), Chris Offutt (Stadoù-Unanet) Francesco Alberto Garlini (Bro-Italia), Nadia Khiari (Tunizia), Jaroslav Melnik (Ukrainia).\nEn o zouez e vo ivez skrivagnerien gall ha brezhonegerien ivez, e-giz Yann Biger, Yann Guillamot, Riwal Huon ha Pierrette Kermoal. Skrivagnerien bannoù-treset a zo bet pedet ivez.\nE-kreizig kreiz miz Mae 68\nNe oa ket posupl d’ar gouel tremen e-biou darvoudoù miz Mae 68. « Roomp da soñj adarre e oant bet a-bouez bras evit lakaat war-wel ar sevenadur poblek difennet abaoe e grouidigezh gant ar Gouelan Masklet », a zispleg an aozerien.\nTem pennañ ar gouel a zo : Utopiezh hag ijin miz Mae. « Graet e vo gant hor gouvidi, hag hervez an nevezentioù lennegel, un displegadenn war-gil eus ar bloavezh 1968, e Bro-C’hall met ivez e Bro-Italia hag er Stadoù-Unanet. Goulennataet e vo ivez dazont huñvreoù ar maread-se. Hag a-benn ar fin e vo gwelet un nebeud skouerioù eus ar stummoù nevez a fed stourm hag emgann dibar ».\nUn abadenn anvet « 1968/1991 : istorioù italian etre utopiezh dispac’hel ha melkoni don » a zo raktreset disadorn 19 a viz Mae da 4e45 war blasenn sal Cap Caval. Alberto Garlini, barzh ha skrivagner ganet e Parm e 1969, a gemero perzh. Goude « Un sacrifice italien » ha « Les Noirs et les Rouges » (e-pad « bloavezhioù plom » italian ar brezel keodedel a oa kroget e Roma d’ar 1tañ a viz Meurzh 1968), « Le temps de la fête et des roses » a echu gant an drilogiezh o kontañ istor Bro-Italia a-vremañ.\nE 1968 e voe emgannoù feulz a-enep d’an diforc’hidigezh, er Stadoù-Unanet. Michaël Mention ha Roger Martin a gomzo eus ar « Stourmoù hag emgannoù an dud du er Stadoù-Unanet er bloavezhioù 60 » (disul 20 a viz Mae, war blasenn Cap Caval da 4e45).\nMichel Embareck a lenno pennadoù eus e romant « Bob Dylan et le rôdeur de minuit » (disadorn19 da 5e e ti Suzanne). Goude e vo poent en em c’houlennata gant Chris Offutt, eus ar c’h-Kentucky, war ar pezh eo deuet da vezañ hiziv ar c’humuniezhoù gwenn war ar maez, kalon Amerika (disul 20 da 4e, plasenn Cap Caval). Diskouezadegoù a sikouro da welet miz Mae 68 en un doare all.\nLennadennoù, un daol grenn, tabutoù, kejadennoù, dediadennoù, ur reizhskrivadenn zu, ur stal skritur, c’hoarioù lennegel hag un abadenn sonerezh gant Gastric B, Llamame le muerte hag Avenir (disadorn 19 da 9e en Doris Bar e Kerity) a vo ivez er Gouelan Masklet.\nTitouroù. Etre an 19 hag an 21 a viz Mae e Penmarc’h. Ar program klok war goelandmasque.fr Mont e-barzh digoust.\nLoisirs-CultureLe Courrier - Le ProgrèsBretagne\nMaurecourt : faites marquer votre vélo pour éviter les vols\nTop 14. Malgré son élimination, voici pourquoi le Stade Toulousain peut croire en son avenir\nEn images. Le festival Vibra'mômes débute en fanfare dans les rues de Flers\n"La Fête à Macron" : vague de protestation contre le président et son gouvernement\nL'Irlande vers un "oui" massif à la légalisation de l'avortement


Moullerez - Wikipedia\nUr voullerez liesarc'hwel Canon\nArdivinkoù da voullañ teulioù war skoroù moullañ paper pe blasik eo ar moullerezioù. Ur voullerez, evit bezañ implijet, a rank bezañ kennasket ouzh ur reizhiad stlenneg. Un drobarzhell stlennegel eo neuze. Resev a ra ar roadennoù enboneget eus ar reizhiad stlenneg d'ober dezhe sturiañ ar moulladur, da lavaret eo ren al lodenn treloc'hel ha tredanel dezhi da moullañ un teul. Moullañ un teul peurliesañ (ha dreist-holl en amzer a-vremañ e 2006) a dalvez kement hag arzodiñ huz war ur skor moullañ d'ober anezhañ un teul a c'hellimp lenn.\nDa reiñ lañs d'ur moulladur adalek un urzhiataer e vez arveret un arload arbennik e vez anvet stur moullañ. Pal ar stur eo amdreiñ boneg un teul stlennegel (enboneget gand un arload evel da skouer OpenOffice.org Write) d'un areg e vo bet komprenet gant ar voullerez da vezañ keweriet ganti. An trevell d'ar reoler moullañ eo, pe d'an dafariad moullañ evit ul lod anezhe.\nMeur a seurtad moullerezioù a zo hag a c'hell bezañ renket hervez an doare e vez graet ar voullerezh gante.\nSeurtadoù moullerezioù[kemmañ | kemmañ ar vammenn]\nAr c'hentañ moullerezioù (er bloavezhioù 70) e veze moullet alies gante war skoroù moullañ ispisial e vez graet paper listad anezhe. Ne vez ket kavet kalz anezhe ken bremañ nemet evit implijoù arbennig evel da skouer ar merañ eus ar boniadoù en embregerezhioù. Ar moullerezioù-se a zo alies moullerezioù ogedel pe moullerezioù dre bikennoù. Stummet e vez gante an arouezennoù adal un oged nadozioù, ar re-se da vezañ dibabet ha sanket war-bouez ur glofenn. Naouusterioù ar moullerezioù ogedel a zo an tizh, an niver a nadozioù (hervezañ e c'hellomp anavezout spisadur moullañ an arouezennoù), niver a vannoù a arouezennoù e vez possubl moullañ.\nUr seurtadoù all diamzeret bremañ a zo c'hoazh evel ar moullerezioù diouzh an arouezenn. Ar re-se a denn kentoc'h ouzh ur skriverez kennasket ouzh un urzhiataer. An arouezennoù a vez engravet war ur voull hag e teuint da stekiñ ouzh ar follenn, ul lietenn huzer etre an daou, da voullañ an arouezennoù warni.\nUr seurtad gwell gozh eo ar re diouzh al linenn. Gant unan evel-se e veze moullet un teul a linenn da linenn, pep hini anezhe o vezañ kenaozet a-raok bezañ moullet.\nAr moullerezioù dre huz-vannañ a zeu da vezañ ardivinkoù da voullañ implijet muioc'h mui gant an dud brevez nemetken. Bannet e vez gante a dizh uhel takennoùigoù huz war ar paper. Moullerezioù a berzhded uhel int. An huz arveret a zo dourenneg paket e-barzh karitelloù bihan. Unan (evit ar moullerezioù du) pe vuioc'h (evit ar re liv) a vez implijet enne. Daou ziaezamant pennañ a zo gante : ne ket possubl da zizhout ur genderc'husted (produsted) gwell uhel gante ha pa vez ur voullerez a-seurt-se o paouez moullañ un teul ne vez ket sec'h c'hoazh an huz warnañ dre ma vez o sec'hiñ en aer vat.\nAr moullerezioù laser eo ar re ar muiañ implijet en amzer a-vremañ. O fennreolenn mont en dro a zo peurheñvel ouzh hini al luc'heilerezioù niverel laser. Evelte ec'h implijont ul luc'hreüser e vez "skrivet" warnañ skeudenn an teul da vezañ moullet gant ur penn laser. Ur genderc'husted uhel a c'hell tizhout an ardivinkoù-se (betek 60 pajenn dre vunutenn pe vuioc'h). Evit ar re vihanañ anezhe (betek 15-20 pajenn dre vunutenn, pezh n'eo ket fall endeo), e vez graet ul lodenn eus ar c'has en dro gant an arveriaded : ar c'hemmadur d'an unvezioù skeudenn pe digelañ. Evit gwir, ar c'haritelloù-se e vez kavet enne al luc'hreüser, an huz, an unvez digelañ hag ar c'horona da vec'hiañ a vez da vezañ kemmet ur wech an amzer hervez un niver a luc'heilenn graet gante. Al voullerez a vez roet ganti da c'hoût pe da amzer e rank an arveriad kemmañ ar garitell dre gwereañ ur c'hemmenad a zere war he hewel. Gant donedigezh al luc'heilerezioù niverel war ar marc'had ma c'heller kennaskañ anezhe ouzh reizhiadoù stlenneg, e vihanna tamm ha tamm an harzoù etre an daou seurt a venveg.\nHa da echuiñ gant ar renabliñ-se e c'heller menegiñ ur seurtad moullerez a vez priziet abaoe mac'h eo deut war ar marc'had al luc'hskeudennerezioù niverel. Moullerezioù gwrezel da voullañ war baper luc'hskeudenn a vent 10x15 eo. Moullet e vez gante nemetken evel just war skoroù ispisial.\nModoù kennaskañ[kemmañ | kemmañ ar vammenn]\nGant ar moullerezioù kozh e veze graet evit o c'hennaskañ ouzh un urzhiataer gant an eread a-steud ha c'hoazh gant an eread a-stur (hemañ o vezañ implijet c'hoazh en amzer a-vremañ). Hogen ar modoù-se da lugañ ur voullerez ouzh un urzhiataer a zeu da vezañ tamm ha tamm diamzeret en-abeg mac'h int re c'houstad e-keñver ar seurtadoù kennaskañ arveret bremañ (e 2006). Muioc'h mui e vez implijet ar mod USB peogwir eo kalz akomod, fonnus a-walc'h hag aes-tre da lakaat da dalvezout. Met ar mod ar muiañ arveret, dreist-holl e-barzh an embregezioù, eo ar c'hennaskañ oc'h implijout kartennoù rouedad (marc'het muioc'h mui a orin e-barzh ar moullerezioù). Gwell fonnusoc'h eo met ivez e chom c'hoazh diesoc'h da lakaat da vont en dro ablamour d'ar c'hefluniad a ranker lakaat da dalvezout a-raok ma vefe possubl implijañ ar c'hennaskañ-se. Peurliesañ e implij ar c'hennaskadurioù-se ur c'homenad kehentiñ anvet TCP/IP war ar reolad Ethernet.\nAdtapet diwar « https://br.wikipedia.org/w/index.php?title=Moullerez&oldid=1908507 »\nKemmoù diwezhañ degaset d'ar bajenn-mañ d'an 5 Eos 2021, da 17:33.


Rozenn Talec e lise Diwan : pebezh startijenn !\nCommuniqué de presse de Fanny Chauffin\nPublié le 17/01/15 14:35 -- mis à jour le 00/00/00 00:00\nArzourien gwriziennet er vro o kenderc'hel gant o hent, sioul, trankil ha brav\nDeuet e oa Rozenn Talec gant Yannick Noguet e lise Diwan, a-drugarez da greizenn Glenmor aozet ganti un ti-annez evit ar c'houblad sonerien. Graet e vo e miz Meurzh un abadenn nevez, ha dont a raio er maez un eil bladenn ganto e miz Miz Even.\nKroget he deus Rozenn da grouiñ pozioù evit ar bladenn nevez. Mod-all deuet eo a-benn da genderc'hel gant he statud intermittant a-drugarez d'ar festoù-noz, gant meur a goublad, an hini brudetañ anezhañ a zo Taleg tad ha merc'h. Desket he doa da gentañ kanañ gantañ, pa oa dek vloaz, ha da c'houde e-pad ur staj c'hwech miz Stumdi e oa deuet a-benn Rozenn da gomz brav e brezhoneg.\nHa diriaou e sal oaled al lise e oa kontant-tre al liseidi gant ar fest-noz kinniget dezho ganti.\nErruet ar Redadeg e Gwened gant 5000 a dud par Kerne Multimedia le 29/05/2022\n31èmes Puces Diwan par le 29/05/2022\nAr redadeg : atav ken fromus, ken bourrus, ken ... par Kerne Multimedia le 25/05/2022\nAr Skar, skipailh diazez ar Redadeg par Kerne Multimedia le 20/05/2022\nDaoust da bep tra, un eilvet Redadeg e daou vloaz par Kerne Multimedia le 20/05/2022\nDipitus-bras an disoc'h : met perak an diaoul e oa bet bro C'hall plaset ken fall ? par Kerne Multimedia le 15/05/2022\nTroiad sinema evit ar vugale : adkroget eo ! par Kerne Multimédia le 10/03/2022\nVoir le mur de Taol Kurun\ndiwanidi ne ouezont ket dañsal ar gavotenn, kaozeal galleg ne lavaran ket §§§ toc'h toc'h toc'h


Pajenn:Perrot - Bue ar Zent.djvu/230 - Wikimammenn\nPajenn:Perrot - Bue ar Zent.djvu/230\nsant yan damascen\nSeizvet devez warn-ugent a viz Meurz\nDifennour tôlennou ha skeudennou ar zent (***-754)\nYan, lezhanvet Damascen, eus hano e vro, pe Ghrysorroas (stêr aour) abalamour d’e ouiziegez, a c’hanas en Damas, a dud a relijion gristen hag a renk uhel.\nE dad a oa konseilher ar roue. Eur manac’h italian, Kosm, kouezet etre daouarn ar Vuzulmaned, a skolaas anezan, ha dont a reas da dennan kement a dalvoudegez eus-e genteliou ma oe barrek, da varo e dad (730), da gemer e blas.\nEn amzer-ze, impalaer Konstantinopl, Leon an Isaurian, a lakas freuzan kement tôlen ha terri kement skeuden a oa en ilizou.\nYan, war c’houlenn ar pab Gregor III, a gomzas hag a skrivas eneb an tôliou digristen-ze hag a zifennas an enor dleet da dôlennou ha da skeudennou ar zent.\n« Ar skeudennou hag an tôlennou, emezan, a zo d’ar re ne ouzont ket lenn ar pez m’eo al levriou d’ar re a oar lenn ; bezan int, evit ar gweled, ar pez m’eo ar c’homzou evit ar c’hleved. »\nLeon, o vezan n’helle ket lakat e zorn war Yan, a glaskas eun doare-all d’e goll ; rei a reas da gredi da roue Damas e oa Yan ouz e werzan dre zindan.\nAr roue a reas raktal troc’han dorn deou e gonseilher ; mes en noz war-lerc’h, an ezel troc’het a oe staget a neve, hag ar vue a rede ennan, dre c’halloud ar Werc’hez.\nAr burzud-ze a ziskoueze skler awalc’h pegen dinam oa eus ar pez a oa tamallet d’ezan, ha chom a c’hellas adarre en lez ar roue.\nMes ne chomas ket pell. Ar c’hoant da ren eur vue studiusoc’h ha siouloc’h a reas d’ezan rei kabestr d’e holl sklavourien, gwerzan e holl vadou hag en em denn en manati Sant-Sabas, ter leo diouz Jeruzalem. Eno e vevas ken izelek hag an disteran eus e vreudeur.\nEur wech hepken ec’h eas eus e vanati da zifenn skeudennou ar zent.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/230&oldid=140480 »


Keleier an 31 a viz Eost | Toute l'actualité de la région et d'ailleurs, e brezhoneg\nlundi 31 août 2015 à 20:15 Par Pauline Kerscaven, France Bleu Breizh Izel\nLa rentrée scolaire, le convoi des agriculteurs vers Paris et la mort du père Simon, de l'abbaye de Landevennec. War an holl sujedoù-se hon eus lakaet ar gomz war France Bleu Breizh Izel.\nLes tracteurs resteront sur les routes, alors ils ont tout prévu, du ravitaillement au gazole et au couchage. © Radio France - Hervé Cressard\nDistro-skol : Reoù c'hwec'hvet Diwan 'neus adkroget gant al labour dija\nDaouzek million a skolidi a vo degemeret dimeurzh e skolioù Bro C'hall... Dilun, dija, oa bodet un toullad skolajidi evel reoù c'hwec'hvet e skolaj diwan Jakez-Riou, e Kemper.Pres oa warno adkregiñ gant al labour met ankeniet e oant un tamm memestra. Selaouit reportaj Joan Bizien.\n7e15 Distro-skol c'hwec'hvedidi\nDistro-skol : 500 bugel neubeutoc'h inskrivet e skolioù Penn-ar-Bed\nWar-eeun e oa ganeomp, dilun da noz, Dominique Cap, aotrou-maer Plougastel ha prezidant kevredigezh maered Penn-ar-Bed.Kejet 'neus gant rektor an akademiezh diriaou tremenet evit kaozeal deus an distro-skol.Hervezañ ez eus 500 bugel neubeutoc'h inskrivet e skolioù Penn-ar-Bed.\nKeleier Breizh 19e\nPaisanted : Mil traktour gortozet e Paris diriaou\nDeus beg Lok-Maze, e-kichen Brest, e loc'ho dimeurzh, da eizh eur, un neubeud labourerien-douar evit mont betek Paris gant o drakourien.\n70 traktour, kinklet gant banielloù Breizh ha traoù a-bep seurt skrivet warno, gant daou zen d'an neubeutañ war bep-hini anezho a gemero hent Pariz goude-se.Ruilhal a vo graet ganto da dregont kilometr an eur hag e erruint e Montroulez, war pont an hent tiz braz, tro dro unnek eur. E Dol, en Ill ha Gwilun, e vezint a-raok an noz.Erruout a raio ar broduerien laezh, moc'h ha legumaj e Paris, dimerc'her da noz, dre an A 13. Da lavaret eo 20 eurvez war an hent ha kalz a direoul dispignet ganto, paeet gant ar sindikajoù. Tamm-ha-tamm e teuio niver a draktourien da greskiñ en ur dremen dre an departamanchoù a-c'hann da Baris. A-benn diriaou e vo gwellet mil traktor e Paris ha kasi-sur e vo stanket ganto ar gerbenn.\nAet eo an tad Mark, deus abati Landeveneg, d'an anaon\n91 vloaz oa an tad Mark Simon. E-penn levraoueg vreizhek abati Landeveneg oa bet e-pad tregont vloaz. Ul levraoueg pinvidik kenañ, leun a levrioù diwar-benn ar vro. Ur mailh oa an tad Mark war istor Breizh ha war istor e abati. Setu perak noa resevet kolier an Erminig e daou vil unan.Anavezout a rae abaoe pell an tad Job an Irien, beleg e Trelevenez.\n19e Marv Tad Marc Simon\nAbaoe m'eo yaouank 'noa tro Aziliz Bourges da vont da welet anezhañ. Mont a rae gant he zud d'ober enklaskoù e levraoueg abati Landevenneg.\nLidet e vo obidoù an tad Mark, dimeurzh, da deir eur.\nSociété Aet eo da anaon Patrick Malrieu, tad ar gevredigezh Dastum\nSociété Darn vrasañ roadennoù d'ar c'hevredigezhioù a zo graet dervezhioù diwezhañ ar bloaz


500 a dud en ur vanifestadeg gengred gant ar gazetennerez Morgan Large e Rostrenenn\nDa heul meur a zarvoud nec’hus evit ar frankiz da gelaouiñ ez eus bet ur vanifestadeg, dimeurzh 6 a viz Ebrel, e Rostrenenn, da embann e rank ar gazetennerien bezañ gouest da gelaouiñ war bep tachenn e Breizh, zoken an embregerezhioù agro-bouedel, hep bezañ gwasket na taget.\nPublié le 06/04/2021 à 19h11\nKantadoù a dud a oa deuet betek Rostrenenn, dimeurzh 6 a viz Ebrel, da embann o skoazell da gazetennerez RKB Morgane Large. • © Muriel le Morvan - France Télévisions\nDaou serjant divontet war rod he oto, dimerc’her tremenet. Trouzioù digustum en-dro d’he zi e-kreiz an noz ha pellgomzadennoù disanv a-vil-vern. Kezeg dieubet diouzh o fark ha lezet da drokellat war an hentoù. Dorioù ar Radio Kreiz Breizh torret memes nozvezh. Ampoezon roet d’he c’hi. Re hir eo listennad an darvoudoù degouezet er mizioù paseet e buhez Morgan Large, kazetennerez e RKB. Darvoudoù kroget goude ma vefe bet klevet he zesteni en un teulfilm diwar-benn al labour-douar hag ar gounezvouederezh, skignet d’ar 17 a viz Du 2020 war ar chadenn skinwel France 5.\n"Aon spontus am eus bet, hag aon 'm eus c'hoazh. N'eo ket echu, he deus lavaret Morgan Large, gwall skoet gant an afer-se. Ne gouskan ket mat e-pad an noz. Ne vezan ket gwall trankil pa vez ma bugel e unan er gêr".\nHiziv e oa en em vodet ouzhpenn 500 a dud e Rostrenenn da lavaret « trawalc’h » d’an doareoù-se d’ober. Galvet e oant bet gant ar strollad Kelaouiñ, ennañ kazetennerien a oa bet klevet warlene rak hervezo ne c’heller ket ober ur gwir labour evit kelaouiñ ar Vretoned war al labour-douar ha filierennoù ar gounidvouederezh. "Ne c’hell ket kazetennerien /kazetennerezed bout lakaet dindan seurt gwask evit bout graet ho labour. Ezhomm o deus ar geodedourien hag ar c’heodedourezed kaout keloù resis ha digabestr diwar-benn ar mod m’eo meret al labour-douar er vro", o deus embannet kazetennerien ar rouedad Radio Breizh en ur pennad-kelaouiñ.\nGwenvael Delanoe, kazetenner e Radio Kreiz Breizh, en deus komzet ouzh ar mikro, e anv ar sindikad SNJ (Sindikad broadel ar gazetennerien).\nDiscours de Gwenvael Delanoe, Journaliste à RKB et membre du SNJ. • ©Gwenaelle Bron - France Télévisions\nManifestation de soutien à Morgan Large • ©Gwenaelle Bron - France Télévisions\nN'eo ket prest Morgan Large da lezel ar re a glask ober aon dezhi da vezañ trec'h. "Ar pep pouezusañ a zo mont en-dro da labourat, mont en-dro war an dachenn. Ha kaozeal gant tout an dud, evel m'oa graet abaoe bloavezhioù ha bloavezhioù."\nE miz C'hwevrer e oa bet roet lañs da Splann, ur strollad kazetennerien dizalc'h, c'hoant ganto arc'hantaouiñ o enklaskoù a-drugarez da roadennoù keodedourien Breizh. Ezel eo Morgan Large eus ar strollad-se hag a embanno dizale un enklask kentañ.\nEn dañjer eo bet lakaet buhez unan eus kazetennerezed o deus krouet Splann ! Morgan Large a zo taget abaoe 'neus komzet e "Bretagne : une terre sacrifiée" war France 5.\nSetu ar wech-mañ tennet digant rod he c’harr-tan daou ibil-houarn. Harpomp anezhi dimeurzh e Rostrenn da 12e. pic.twitter.com/CufYKIAEfa\n— Splann ! Lanceur d'enquêtes (@Splannenquetes) April 5, 2021\nSplann !, le « Disclose breton », lève 30 000 euros en un mois\ncopier le lien https://france3-regions.francetvinfo.fr/bretagne/500-a-dud-en-ur-vanifestadeg-gengred-gant-ar-gazetennerez-morgan-large-e-rostrenenn-2033365.html\nculture bretonne culture culture régionale social économie agro-alimentaire agriculture médias\nAccueil > Bretagne > 500 a dud en ur vanifestadeg gengred gant ar gazetennerez Morgan Large e Rostrenenn


Plantec - Wikipedia\nSonerien Plantec, e festival Yaouank e 2015\nPlantec zo anv ur strollad sonerezh brudet eus Breizh, krouet e 2002, hag a son sonerezh hengounel (lusk an dañsoù breizheg) mesket gant sonioù elektronek ha sonioù metal-rock (gitarioù tredan).\n2 An daou grouer\n3 Ar strollad ha Breizh\n4.2 Albomoù sonadegoù\nKrouet eo bet e 2002 e bro Gwened gant an daou vreur Odran ha Yannig Plantec. Er penn kentañ e sonent o-daou er festoù-noz evit mann. Goude-se ez int kroget da gemer perzh aliesoc’h-aliesañ en abadennoù brudet a-walc’h e Breizh a-bezh. Un deiz e kejjont gant Nicolas Le Millier, ur soner binioù-kozh a-feson en em lakas da seniñ gante. Diouzhtu war-lerc’h, ec’h erruas Christophe Hellec, ur soner gitar-boud. A-feur ma kendalc’hent da seniñ er gouelioù a bep seurt e teuas c’hoant dezhe sevel ur bladenn. Setu penaos e voe embannet « Reveulzi » e 2004. Evit nevesaat o zonioù o doa c’hoant da veskañ rock, sonerezh hengounel ha trouzioù a bep seurt. Setu e teuas M-Kanik (Marc Gauvain), soner touchennaouegoù elektronek, da glokaat ar strollad. Labouret en doa gant Roni Size, mestr meur an drum 'n bass, ha awen a reas ton kentañ ar bladenn Plantec (e 2006) anvet « Androïde ». Priz-meur an Télégramme o deus resevet gant ar bladenn-se e 2007. Setu penaos e teuas an daouad "Plantec" da vezañ ur pempad. Abaoe fin 2010 ez eo DjiBril a son e plas M-Kanik (Marc Gauvain).\nAr pezh a lak Plantec da vezañ dibar eo ar fed e kredont kemmeskañ sonerezh hengounel gant sonioù elektronek. N’eus ket keit-se zo ez eus erruet ur c’haner yaouank, Mael Lhopiteau e anv, da reiñ ur aergelc’h disheñvel d’ar strollad brudet-mañ. Kroget int d'ober gant ar c’han-ha-diskan gant ur sonerezh hengounel hepken a-benn sevel o fladenn ziwezhañ War-raok (e 2007). Evit he feurechuiñ ez int bet o klask tonioù e Dastum.\nAn daou grouer[kemmañ | kemmañ ar vammenn]\nOdran ha Yannig eo an daou grouer. An hini gentañ a son ar vombard hag an eil a son ar gitar hag a gan. Atav int bet o-daou asambles o seniñ evel gevelled. Kent bezañ bet savet “Plantec” e oant ezel eus un toullad strolladoù all, en o zouez “Displann”. Odran en deus bet kentelioù gant Ronan Le Gourrierec, ur mailh war ar vombard ha Yannig en deus kroget gant ar rock a-raok bezañ dedennet-mat gant sonerezh Breizh. Odran a son ivez ar shennai, ur seurt bombard a Vro-India ha Yannig gant ar gitar-tredan. Pep hini a oar seniñ meur a venveg ha klask a refont tennañ gounid eus an dra-se en dazont a-benn kemmañ un tamm o giz da seniñ.\nAr strollad ha Breizh[kemmañ | kemmañ ar vammenn]\nOdran ha Yannig a zo bet skoliataet e brezhoneg hag e komzont brezhoneg war ar pemdez. War o fladenn nevez War–raok e kanont e brezhoneg hepken. Tomm-tre ez int ouzh Breizh. Setu perak o deus divizet distreiñ d'ur giz hengouneloc’h evit ar bladenn diwezhañ-se. Ar pezh o deus bet c’hoant d'ober eo reiñ un neuz nevez d’ar festoù-noz oc'h ouzhpennañ startijenn ha brudañ sevenadur ar vro. Pa oa bet gwerzhet war-dro dek mil skouerenn eus ar bladenn Plantec e oa bet klevet komz eus Breizh e kazetennoù Bro-C’Hall a-bezh ; memes er gazetenn Libération !\nAr vreudeur Plantec er festival Yaouank e 2015.\nAlbomoù sonadegoù[kemmañ | kemmañ ar vammenn]\nSIMA (rond de Loudéac) - 1e rond 02:02\nAdtapet diwar « https://br.wikipedia.org/w/index.php?title=Plantec&oldid=1923631 »


Goude emvodoù meur ordinal ha dreistordinal bet dalc'het d'ar14 a viz Ebrel 2021 - Ti Douar Alre\nA-bell hag en linenn - penaos ober mod-all ? - emañ bet dalc'het Emvod-Meur ordinal Ti Douar Alre d'ar Merc'her 14 a viz Ebrel. Evit ar prantad bevet hag an doare mad eo bet kinniget an degouezh e c'heller lâret emañ bet heuliet kentoc'h madik a-walc'h. Un digarez enta da deurel ur sell àr-dreñv, àr ar blezad 2020 ken merchet get ar c'hlenved-red hag ar redioù daet d'e heul. An obererezh ha meriñ ar yalc'h a zo bet kavet mat ha direbrech ha degemeret int bet enta a-unvouezh. Un nebeut soñjoù ha tresoù a zo bet degaset evit 2021 get ma … Aes e vo adkavet an holl danvez-se er rentañ-kont a gaver amañ hag er c'hloc'hadoù bet bannet er c'hazetennoù amañ hag amañ.\nDa geñver an emvod dreistordinal a zo bet dalc'het just goude emañ bet "refreskaet" statudoù an Ti hervez ma er goulenne ar C'huzul Meriñ ; gellet a rer o c'haout amañ da lenn.


Région_Bretagne - DIGOR EO KOULZ AN HENTOÙ BAGEAL !\nKêr Vihan Neuziet-kaer – Keoded Arz, kastell Josilin. BERTHIER Emmanuel\nBep bloaz, etre deroù miz Ebrel ha fin miz Here, e vez digoret hentoù bageal ha kanolioù Breizh d’an holl. Kempennet ha meret e vezont gant ar Rannvro ha bep bloaz e vezont adfichet evit ma vo al lec’hioù pourmen eus ar re akomotañ, surañ ha plijusañ, dreist-holl evit an annezidi. Er bloaz-mañ e vo ar skluzioù hag ar skluzerien war o fost betek ar 27 a viz Here.\nEn holl eo ouzhpenn 660 km a hentoù ha kanolioù zo da ergerzhet e Breizh istorel, kit ganto ’ta !\nEvit gouzout hiroc’h, emgav e lec’hienn internet an hentoù bageal\nPetra nevez war an hentoù er bloaz-mañ ?\nAr goañv eo ar mare gwellañ evit renkañ ar pezh a zo da gempenn war an hentoù, ar skluzioù, ar savadurioù… O seizh gwellañ a ra gawourien ha gwazourezed ar Rannvro evit ma vo graet ar bravañ ar gwellañ d’an implijerien, war an douar pe war an dour. Setu amañ an tri chanter adkempenn nevez a zo bet !\n1. Nevesaat mañsonerezh ha dorioù skluzioù (1M €)\nSkluz Kervorin e Gwipedel © GUILLAUDEAU Donatienne\n2. Cheñch ur c’hlaped evit derc’hel ar Gwilen en e live (1M €)\nTraoñienn ar Gwilen © Noé C. photography\n3. Nevesaat hentoù an halaj, ar skluzioù ha glad ar gwez\nKastell Josilin gwelet eus hent an halaj troet en un hent glas © GUILLAUDEAU Donatienne\nKanolioù Breizh zo darn eus ur glad a laz rannvroel, hini an dremmvroioù hag an natur, an istor hag ar sevenadur, hag ur strategiezh hardizh a ranker sevel evit o mirout, o zalvoudekaat, abalamour da ziorren an touristerezh en un doare padus.\nAr Rannvro, perc’henn war an hentoù bageal abaoe 2008 (nemet al lodenn Gwerledan-Kastellin eus ar ganol etre Naoned ha Brest), a laka arc’hant evel mestr an oberiadur evit al labourioù kempenn ha modernaat, evit kreskiñ ha gwellaat ar servijoù kinniget da implijerien lies an hentoù dour. Merañ ha kempenn a ra anezho, en ur zoujañ d’ar glad ha d’an endro.\nLec’hienn internet an hentoù bageal\nPublié le Tuesday, April 2, 2019


Christian Wilhelm Walter Wulff (ganet d’an 19 a viz Mezheven 1959 en Osnabrück) zo ur politikour alaman eus ar strollad CDU. Alvokad eo eus e vicher. E penn gouarnamant Niedersachsen e oa etre 2003 ha 2010. Prezidant Alamagn e oa bet eus Mezheven 2010 betek C'hwevrer 2012. Gant Bettina Wulff eo dimezet.\nD’an 30 a viz Mezheven 2010 e oa bet dilennet da brezidant republik Alamagn, en trede tro. E dibenn 2011 e voe liammet e anv ouzh hini Egon Geerkens, hag eñ den a afer eus Saks-Izel. E miz C'hwevrer 2010 e lavaras Wulff el Landtag n'en doa liamm ebet gant Geerkens. Koulskoude en doa bet ar c'houblad gwir da gaout un amprest a 500 000 euro digant Edith Geerkens, ha hi gwreg Egon. Nepell goude en doa lakaet Wulff an amprest prevez-se da vezañ un amprest bank boutin. E penn-kentañ 2012 e voe kaoz eus an afer en-dro. Gant kazetennerien Bild e voe embannet e oa bet Wulff e darempred gant Friede Springer (kenlodegez pennañ Axel Springer Verlag), hag ivez gant prezidant kuzul-ren an embregerezh hag ar pennskrivagner, evit ma chomfent hep embann titouroù nevez war an afer. Hervez tud Die Welt, perc'hennet gant Springer ivez, en dije goulennet gant unan eus kazetennerien Die Welt dont d'un emgav e kastell Bellevue.\nKlemm a voe graet, ha neuze e voe boulc'het un enklask gant lez-varn Berlin. D'ar 16 a viz C'hwevrer 2012 e voe embannet gant lez-varn Hannover e oa bet dastumet elfennoù a-walc'h da embann e oa perzh Wulff en un afer fellerezh. Goulennet e voe neuze gant dilennidi ar Bundestag tennañ e zivec'h digant Wulff. En deiz war-lerc'h e roas Wulff e zilez.\nSigmar Gabriel Ministr-prezidant Niedersachsen\nMeurzh 2003 – Mezheven 2010 War e lerc'h:\nHorst Köhler Prezidant Alamagn\nMezheven 2010 – C'hwevrer 2012 War e lerc'h:\n↑ « Une affaire de prêt privé déstabilise le président allemand », Le Monde, 13 a viz Kerzu 2011\n↑ « Allemagne : rattrapé par les affaires, le président risque son poste », Le Parisien, 3 a viz Genver 2012\n↑ « Allemagne : le président près de la démission ? », TF1 News, 3 a viz Genver 2012\n↑ « L'immunité du président allemand levée? », Le Figaro,16 a viz C'hwevrer 2012\n↑ « Le président allemand Christian Wulff annonce sa démission », Le Figaro,17 a viz C'hwevrer 2012\nAdtapet diwar « https://br.wikipedia.org/w/index.php?title=Christian_Wulff&oldid=1974114 »


Paul Gerhard Vogel - Wikipedia\nPaul Gerhard Vogel (ganet e Leipzig, Alamagn e 1915) a oa bet kaset d'an toull-bac'h gant an Nazied abalamour d'e revelezh.\nEr penn-kentañ e oa bet lakaet en toull e-pad pemp bloaz goude m'en doa bet nac'het dougen banniel Yaouankizoù Hitler. Goude ma oa bet leusket da vont e oa bet adharzet avat, tamallet hervez Mellad 175 da vezañ heñvelreviad ar wezh-mañ. Kaset e oa bet da gamp-bac'h Emsland ma rankas labourat betek 15 eurvezh bemdez hep ehan a-hed ar sizhun.\nA-hend-all e vane staget e daouarn ouzh e dreid ha rankout a rae debriñ e voued dre lipat. Ne oa tamm privezioù ebet ivez. Diouzh an tu all e ranke gouzañv feulster reizhel gwarded ar c'hamp evel ma vezent boaziet d'ober gant ar brizonidi heñvelreviat aes da anavezout a-drugarez d'an tric'horn roz a rankent gwiskañ.\nA-benn ar fin e oa bet kaset Vogel da Norvegia, ac'hubet gant an Alamaned, ma ranke labourat diarc'hen da skarzhañ an erc'h diouzh an hentoù.\nGoude bezañ laosket da vont e oa bet nac'het dic'haou outañ gant Gouarnamant Alamagn hag a lâre e oa bet prizonidi voutin eus ar brizonidi heñvelreviat hag e oant bet kaset d'an toull hervez lezennoù ar maread-hont.\nIstor kuzh loskaberzh ar re c'hae\nEn o c'homzoù o-unan\nAdtapet diwar « https://br.wikipedia.org/w/index.php?title=Paul_Gerhard_Vogel&oldid=1605339 »\nDernière modification le 13 Kzu 2014, à 16:41\nKemmoù diwezhañ degaset d'ar bajenn-mañ d'an 13 Kzu 2014, da 16:41.


Pajenn:Dizanv - Ar c’henta Miz Mari, 1868.djvu/289 - Wikimammenn\nPajenn:Dizanv - Ar c’henta Miz Mari, 1868.djvu/289\nguir zervicheur ebed da Vari. O ! pegen euruz oun-me ta, da veza unan eus e bugale ! Pegen trist e ve va buez var an douar, mar ne veen e Breuriez ebed d’ar Verc’hez ! mar n’em befe perz ebed er pedennou a reer dezi noz-deiz ! Pegen trist e ve va doare, mar em bê mez o-h ober dirag an dud ar pedennou a reer e Breuriez ar Verc’hez ? A guassoc’h e ve c’hoas, mar dizenorfen anezi gant va buez fall.\nEn eur ar maro, pegen euruz eo an nep a ve e Breuriez ar Verc’hez ! Evel ur vamm dener, e toussaïo e boan deza, e raïo deza beza patient, e pellaïo diouta an Erevent, an droug sperejou, ac e tiscuezo deza pegen dous eo mervel, mont divar\nAdtapet diwar « https://br.wikisource.org/w/index.php?title=Pajenn:Dizanv_-_Ar_c’henta_Miz_Mari,_1868.djvu/289&oldid=124690 »


Archives des élections présidentielles françaises - Bretagne Info\nTamallidi Plouared : “Kaozeal a refomp brezhoneg el lezvarn !”\nD’ar sadorn 11 a viz Meurzh e oa deuet ur c’hant bennak a dud d’en em vodañ dirak ti-gar Plouared e Bro-Dreger. Deuet e oant da embann ez int skoaz-ouzh-skoaz gant ar pevar den a vo barnet e miz Mae evit bezañ stañket, hervez ar prokulor, trenioù er gumun-se da vare ar c’houlzad stourm evit nac’hañ al lezenn nevez diwar-benn kod al labour.\nTud a bep seurt a oa deuet da ziskouez o c’henskoazell da Yoan, Gael, Kaou ha Guillaume ha da adlâret pegen splann eo dezhe e faot d’ar justis kastizañ pevar den brudet evit o soñjoù politikel, hep enklask sirius ha kempouez ha dre se ober aon d’an holl re a sav kontrol d’ar raktresoù lezenn didalvoud evit ar bobl zo ijinet gant gouarnamant Pariz. “Me ivez ‘meus stañket” a c’helled lenn war meur a zamm paper douget gant perzhidi zo. Klemm a oa bet savet gant an SNCF da heul manifestadegoù bet Plouared ar bloaz tremenet.\nTri anezhe zo perzh eus Breizh O Stourm pa ra parti ar pevare eus Nuit Debout Lannuon.\nAr varnadenn a vo d’an 12 a viz Mae e Gwengamp. Un digarez brav eo dezhe ha d’o c’hamaladed evit addiskenn er straed kement hag adembann fraezh ha sklaer ne vez kemmet ar gevredigezh evit mad ar bobl en ur votiñ bep a vare evit dibab hon mistri e Pariz met dre stourmoù, stroll ha disentus e-lec’h m’emaomp o chom hag o labourat.\nKen splann eo dezhe o deus roet da c’houzout ar pevar stourmer e nac’hfent ober gant ar galleg devezh ar varnadenn. Moarvat e ray trouz o emzalc’h un nebeud sizhunvezhioù kent ma vo mouezhiet evit parlamant Pariz.\nMeur a vanifestadeg a vo e Bro-Dreger. D’ar sadorn 6 a viz Mae e Gwengamp ha d’an 12 er memes kumun.\nUL CGT bro wengamp, Solidaires Bro-dreger, CNT 22, FSU Gwengamp, Sud Rail Breizh, Nuit Debout ha dizalc’hourien Breizh O Stourm a harpo anezhe.\nSkoazell Vreizh a baieo ar frejoù evit ar breutaer.\nSed aze o an diskleriadur bet lennet gante dindan evezh meur a archer deuet niverus ha gant un drone da evezhiañ an tolpadeg.\nD’an 12 a viz mae 2017, e lez varn gwengamp, e vo barnet pevar den evit bezañ sac’het an tren en Plouared, dre vanifestiñ war an hent-houarn hag e diabarzh an ti-gar. Kement-mañ meur a wech entre an 19 a viz Mae hag an 23 a viz Even 2016.\nDeomp-ni eo anat eo ar prosez-mañ hini « galv Plouared », embannet d’an 19 a viz mae 2016, e dibenn un devezh manifestiñ broadel a-enep lezenn al labour. « Galv Plouared » a zo anezhañ gervel tud ar vro da sevel a-enep politikerezh gwask ar stad war hon gwirioù ha war an demokratelezh dre-vras.\nEvit ar galv-se da vezañ bet embannet en div-yezh, brezhoneg-galleg, gant ar meno implij yezh an dud amañ kement ha yezh ar Frañs ;\nEvit ar galv-se da embann a zo kengred etre ar stourmoù sokial bet en Plouared er bloavezhioù dremenet (stourm ar servij publik, stourm ar brezhoneg…) hag ar reoù a zo anezhe evit ar bloaz, e kanton benac’h, en Lannuon pe lec’h all.\nO vezañ ma eo ar pevar den galvet brezhonegerien o stourm evit a chomfe bev hon yezh eo anat deomp eo perzh ar brezhoneg e galv Plouared, ha fellout a ra deomp ober gant ar brezhoneg er prosez az eo hini galv Plouared.\nAnat eo omp-ni kengred bepred gant meno galv Plouared, hag omp prest d’hen difenn en meur a stumm (manifestiñ, dastum, kelaouiñ, gourc’hemenn ha kement a zo tout). Anat eo chom ar stourm-se difeuls.\nAnat eo omp a-enep lezenn al labour hag ar bolitikerezh ac’h a d’he heul. Stourmet am meump warlene en-mesk an dud all ha stourm a refomp c’hoazh ar bloaz-mañ pa vez ret deomp. N’asantfomp ket e vefe klasket lakaat karg hiniennoù deus deus pezh a zo oberioù stroll. Evitomp eo sklaer eo-se un doare louz he fal terriñ hon c’hoant da ‘n om vodañ da difenn hon gwirioù !\nGervel a reomp pep hinienn, pep stroll, pep kevredigezh pe sindikat da souten ar stourm a ‘z eo hon hini ha da reiñ da c’hoûd int kengred da c’halv Plouared.\nStrollad souten galv Plouared. A-enep lezenn al labour hag ar bed az a d’e heul.


DIWAN : ur skol dre soubidigezh en Europa (7) | YA! Keleier e brezhoneg - kazetenn sizhuniek enlinenn\nKeleier » Yezh » DIWAN : ur skol dre soubidigezh en Europa (7)\nDIWAN : ur skol dre soubidigezh en Europa (7)\n30 / 10 / 2017 | Yezh | Commentaires fermés sur DIWAN : ur skol dre soubidigezh en Europa (7)\nDre ma veze brezhoneg yezh an ti gant lod eus ar gerent-se hag o doa savet ar skolioù Diwan kentañ ne oa ket ar soubidigezh ar pal da dizhout. Ar pep pouezusañ e oa deskiñ e brezhoneg kement tra a veze desket e galleg a-raok. Tamm-ha-tamm e oa deuet ar brezhoneg da vout yezh ar skol, daoust ma chome atav evit yezh an ti evit familhoù zo.\nAr brezhoneg, ur « yezh tad » ?\nAn enklask graet e lise Diwan e 2013 a ziskouez eo ar brezhoneg yezh an tadoù kentoc’h. Diwar 340 den yaouank aterset e oa 36 tad o komz brezhoneg ingal gant o bugale, met 16 mamm nemetken. E 8 familh e vez komzet brezhoneg gant ar vamm koulz ha gant an tad. Gant 32,5% eus ar mammoù ha 26,5 % eus an tadoù e vez komzet brezhoneg » a wechoù « , ar pezh a ziskouez eo anavezet ar brezhoneg gant kalzik a vammoù hag a dadoù. Gant an tad-kozh, gant ar vamm-gozh, e vez komzet brezhoneg gant 10% anezho, gant 37,1 % ur wech an amzer. Dipitus eo gwelout ne vez komzet brezhoneg etre breudeur ha c’hoarezed ingal nemet etre 6,5 % anezho, nebeutoc’h eget gant ar re gozh, ha koulskoude e vefe aes dezho en ober …\nUn enklask nevez (bloavezh skol 2016/2017) graet gant ar re a oa e lise Diwan e klas Termen a ziskouez an disoc’hoù da heul : war 112 lisead e Termen, 53 anezho zo brezhonegerien en o familh dost (tad pe mamm) : 21 gant o zad hepken, 15 gant o mamm hepken, 17 gant an daou. N’eo ket ken bras an diforc’h etre tadoù ha mammoù ‘giz ma oa e 2013 (« brezhoneg yezh an tadoù ? »). 15% neuze eus ar familhoù a gomz brezhoneg er gêr hepken. Peadra da welet e cheñch a vloaz da vloaz, hag e vefe ret kas enklaskoù ingal ha klask gouzout hiroc’h gant pep familh he deus graet ar choaz-mañ.\nPa ne gomze liseidi gentañ al lise Diwan nemet brezhoneg hepken kenetrezo, e vez gant an holl hiziv ur « meskaj brezhoneg galleg « . Diaes eo gouzout peseurt dregantad galleg ha brezhoneg a zo avat …\nHa komzet e vez brezhoneg memestra ? A-walc’h evit pinvidikaat ar yezh, ijin ur seurt luc’haj e brezhoneg ? Pa vezont koshoc’h e komzont brezhoneg ingal e festivalioù, gant ar re a zo bet e Diwan, deuet ar c’hoant gante da gomz aliesoc’h. Mankout a ra studiadennoù evit ar re a ro un deskadurezh e brezhoneg hiziv d’o bugale hag ar re a gas anezho d’o zro da skolioù Diwan.


Buhez ar Sent/1894/Bonifas, Eskop ha Merzer - Wikimammenn\nBuhez ar Sent/1894/Bonifas, Eskop ha Merzer\n◄ Fransez Karaksiolo Bonifas, Eskop ha Merzer Norbert ►\nar pemped devez a viz even\nAr zant-ma a oa Winfrid he hano kenta, hag a ioa ganet e Bro-Zaoz. Kerkent hag ann oad a bemp bloa en devoa eur blijadur vraz o klevet komz euz a Zoue hag euz a draou ann env, hag a benn daou vloaz goude e oue lezet da vont d’ar gouent. Ne oue ket pell eno na oue remerket he aked d’ar studi ha d’ar bedenn, hag o veza m’en doa eur spered lemm, e teuaz buhan da veza habil var ann holl skianchou. Pa oue skoliet ha desket aoualc’h he-unan, e oue lakeat d’he dro da ober skol d’ar re all. D’ann oad a dregont vloaz e oue beleget, ha divar neuze n’en devoe mui ken ioul nemed da labourat evit silvidigez ann eneou.\nD’ar mare-ze, ez oa c’hoaz kalz poblou paian enn Allemagn, ha Winfrid a c’houlennaz mont di da brezek ann Aviel. Roet e oue kounje d’ezhan, ha raktal setu hen enn hent asambles gant daou vanac’h all. Erruout reaz evelse er Friz ; mes ne c’hellaz ober netra eno enn dro-ma abalamour d’ar vrezel a ioa d’ann ampoent etre ar roue Radbod ha Charles Martel. Distrei a eure eta da Vro-Zaoz, hag a veac’h distro e oue hanvet da zuperior enn he gouent.\nGoulskoude tud ar Friz, el leac’h m’en doa prezeget gant kement a frouez araok beza eskop, a ioa en em droet adarre da adori ann doueou faoz. Ar c’helou-ma a oue eur rann-galoun evit Bonifas, ha dioc’htu, heb damant ebed d’he gozni, e sonjaz mont da glask ann denved dianket-se. Eur maread anezho a zelaouaz he vouez ; mes eunn devez e kouezaz etre daouarn eur vandenn baianed aheurtet, hag ar re-ma hen lakeaz d’ar maro enn eur feson didruez asambles gant ar visionerien a ioa oc’h ober koumpagnunez d’ezhan. Ar Zant a zouge levr ann Aviel enn he zorn, ha tra eston ! ar baianed a dreuzaz al levr-se gant eunn taol kleze heb na oue trouc’het lizerenn ebed.\nMerzerenti sant Bonifas a erruaz er bloaz 755. He gorf a oue digaset da Vaians, hag enterret enn eur gouent a ioa bet savet ganthan. Kalz miraklou a c’hoarvezaz goudeze var he vez. Ar zant-ma a zo bet leshanvet Abostol ann Allemagn abalamour d’ar boan en deuz kemeret evit gounit ar vro-ze da Jezuz-Krist.\nPrezeg a c’heller ann Aviel e diou feson, dre gomz ha dre ober : dre gomz, oc’h embann a vouez huel ar pez a zo bet diskleriet gant hor Zalver epad m’edo var ann douar, ha dre ober, oc’h heul a boent da boent ar c’henteliou en deuz roet d’he ziskibien. Ma n’oc’h ket galvet da brezeg ann Aviel dre ho komzou, bezit ato aketuz d’he brezeg dre hoc’h oberiou, enn eur ziskouez d’ho nesa, dre ar vuez a renit, ann hini a dle da ren he-unan mar en deuz c’hoant da vont d’ar baradoz.\nAdtapet diwar « https://br.wikisource.org/w/index.php?title=Buhez_ar_Sent/1894/Bonifas,_Eskop_ha_Merzer&oldid=24354 »\nKemmoù diwezhañ degaset d'ar bajenn-mañ d'an 6 Eos 2011, da 10:46.


Euskal Herritarrok - Wikipedia\nEuskal Herritarrok (euskareg: keodedourien euskarat) a oa ur c'hevread dizalc'hour eus an tu kleiz euskarat krouet e 1998. E bal a oa da ginnig danvez kannaded voutin evit an tu-kleiz abertzale evit en dilennadegoù. Ne badas ket pell, avat. Kemerout a reas perzh e dilennadegoù euskarat 1998 hag e dilennadegoù foral 1999 hepken.\nE 2000 e c'hoarvezout un disrann abalamour d'an darempredoù gant ETA hag un darn eus an izili a yeas kuit eus ar strollad da grouiñ Aralar. Batzarre, a oa un darn eus ar c'hevread met na oa ket dizalc'hour, a yeas kuit ivez.\nGoude-se e voe krouet ur c'hevread nevez, na genstrolle nemet an tu-kleiz abertzale : Batasuna\nAdtapet diwar « https://br.wikipedia.org/w/index.php?title=Euskal_Herritarrok&oldid=1501061 »\nStrolladoù politikel Euskadi\nKemmoù diwezhañ degaset d'ar bajenn-mañ d'an 11 Ebr 2013, da 10:30.